url: =JESUH THUNEIHNA INNKUAN NUAM :Dr. Nang Khen Khup – FGA Tulsa\nJESUH THUNEIHNA INNKUAN NUAM :Dr. Nang Khen Khup\nMarch 1, 2019 Comments Off on JESUH THUNEIHNA INNKUAN NUAM :Dr. Nang Khen Khup Zokam FGAIM\nInnkuan Biakpiak/ Thunget kikhop Thupi theih leh Zuihhuai te\nIm kei ning. Banghanghiam cihleh Topa in Abraham’ tunga a ciamsa thu a tun’sak theihna dingin ama khita a tate leh a innkuanpihte in thuman leh thutangin nasepna tawh Topa’ thupiakte a zuih theihna dingun a hilh dingin amah ka teelkhin hi, a ci hi.” Pian 18:19\n“Naupang khat a neulai-in lampi man tawnsak lecin a teek dongin lampial nawnlo ding hi.” Paunak 22:3 .\n“Tuni-a no kong piak hih thute na lungsim uhah om ding hi. Na tate uh tungah limtakin na hilh ding uh a, na innsung uhah na tut uh ciang, lampi-ah na pai uh ciang, na lup ciang uh leh na thawh ciangun tua thute na gengen ding uh hi.” Thkna 6: 6-7.\n“Hih thute, i tate tungah eite in imloin, a hong piang lai ding khang thakte tungah, Topa’ minthang nasepna, ama vangliatna, ama sepsa na lamdangte i gen ding hi.” Late 78:4\n“Pate aw, na tate uh a hehtheihna dingin bawl kei un la, Khristiante ngeina tawh kituakin taii-in hilhin pantah un.” Efesa 6: 4.\n“Topa in na tapate khempeuh hoihtakin hilh ding a, na tapate daupai mahmah ding uh hi.” Isaiah 54:13.\nInnkuan kikhop, thunget, biakpiakna pen hun ngah ciangbek, innkuankim ciangbek, leengnaneih ciangbek, i thangah ciangbek, a neih ding, bawl ding hiloin; sia/siamah te’n sangnaupangte innlai(home work) a piakte bawlloh aphatmawh leh, nasep neite amasep hun ah pelhloh a paiden mah bangin, Pasian hong piak innlai (home work) ahi hi.\nNasepnate ah schedules (nasep hun/ni) i neihkholh mah bangin, Innkuan kikhop, thunget, Lai Siangtho sim/sin, cihte zong, innsung nasep (activities) te schedule ah i helloh aphamawh bekthamloin, innkuanbup schedule te lakah a thupipen khat a neih ding ahi hi. Innkuansung nuntakna-ah bangzahin Pasian thupisak, leh Pasian munpia cihpen, innkuan thunget, kikhop, Lai Siangtho sin/sim khopna dingin hun (schedule) bangzahvei pia cih in hong lak ding hi.\nLAI SIANGTHO LUI sung i etteh, Pasian in makai, mapite ateel pen, amau nungzuite, a nungciang a makai/mapi a pianglai\ndingte, akhangkhang a, a pianglai dingte muhkholhna, ngaihsut kholhna tawh ateel ahi hi (Piancilna 18:19; Late 78:4).\nInnkuan kikhop, thunget, Lai Siangtho sim/sin cih lian pen Lai Siangtho sungah kimulo hi. Ahizongin Israel nu leh pa te tungah, innkuansung nuntakzia ding, kimakaihzia dingte Moses tungtawnin Topa Pasian’ thupiaknate kimuthei hi. “Tuni-a no kong piak hih thute na lungsim uhah om ding hi. Na tate uh tungah limtakin nahilh ding uh a, na innsung uhah natut uh ciang, lampi-ah napai uh ciang, nalup ciang uh leh nathawh ciangun tua thute na gengen ding uh hi.” Thuhilhkik. 6: 6-7.\nNa tate thu nahilh ciangin amau mailam ding, nucing, pacing hong suah ding bek deihsakna tawh a hilh na hi kha ding hi. Ahizongin Topa Pasian in tate hilh ding, innkuansung kipattahna ding thu hong piak ciangin, tulaitak a na tate bek ngaihsutna tawh thu hong piahiloin, hong pianglai ding, na tate’ tate, na tute’ tate banah nasuan nakhak anunung penpen innkuan dong muhkholhna tawh, thu hong pia ahi hi. “Hih thute, i tate tungah eite in imloin, a hong pianglai ding khangthakte tungah, Topa’ minthang nasepna, ama vangliatna, ama sepsa nalamdangte i gen ding hi.” Late 78:4.\n“Naupangkhat a neulai-in lampi man tawnsak lecin a teek dongin lampial nawnlo ding hi.” Paunak 22:3. Naupang aneulai-in lampiman tawnsak ding cihpen, naupang pattah ding, thuhilh ding cihna hi. Lai Siangtho siam Homer Phillips in naupang thuhilh, pattah hun ding pen, “na tate’n nang hong thu hilh, hong taaitheih main, thuhilh, pattah kipanpah in” ci hi. Dr. James Dobson in naupang pen kha 14 bang aphak ciang thuhilh kipat ding hoih hi ci hi.\nLai Siangtho siamte’n Paunak 22:3 pen nu leh pate mawhpuak (tavuan) hi-in, naupangte pen aneu tungpan kamtawh gen, pattah ding cihna bekhiloin, nu leh pa in et-tehtaak leh limpha tawh makaih pattah tohtoh ding hi. Naupang pattah pen khatvei gen, hilh bek tawh hitheilo a, a kizompaisuak nasep hi ci hi. Na tate tawh innsung natutkhop, annekkhop, navakkhop, leh hun nangahkhop ciangin, Pasian thu, khalam thu, cihte nakuppih, nagenpih keileh, ganhingte, vasate sangin a na’ng, a kicianlozaw nasuak ding hi. Vasa, ganhingte nangawn in a note, a tate an zonzia, a kipan pantahin, hilhin, a mau leh amau amapantheih dong kithuahpih kawmin hilhin, pantah uh hi. Pasian in a malim leh meelsuun ding a hongbawl nu leh pate’n natate, tute, bangzah takin thupi ngaihsutin, pattahhuai zawlo ding ahi hiam!\nLAI SIANGTHO THAK sungah tate pattahna, pattahzia ding Lai Siangtho lui sung zahin i mukei hi. Kolose pawlpite kiang\nSawltak Paul laikhak enleng, innsung pate’n tate thu limhilh mahmah cih kimu hi. “Pate aw, na tate un a thuakzawhloh zah dong dingin thuhilhin taii niloh kei un.” (Kol. 3:21).\n“Pate aw, na tate uh a hehtheihna dingin bawl kei un la, Khristiante ngeina tawh kituakin taii-in hilhin pantah un.” Ef 6: 4.\nPaul in Timothy a laikhakna sungah zong innkuansung nuntakzia ding, ki-ukzia ding na limgenpha mahmah hi. Innkuansung ah tate thuman ding pen pate mawhpuakin gen hi. Meigongte’n atate, atute uh thu ahilhzawhkeileh, api, apute kiangah huhna ngenhen ci hi. (I Tim. 3:4; 5: 4, 8).\nTua ahih manin nulepate, adiakdiakin pate pen innkuansung apattah, a sikpa bekhiloin, innkuan ading KHA lam MAKAI pa zong ahi hi. Innkuansung taksalam leh khalam nopsak theihna ding Pate mawhpuak (tavuan) ahi hi.\nTimothy ii pi Lois in a Pasian upna pen a monu Eunis tungah hawmsawn, gensawn ahih manin Timothy in zong api leh anu upna bangpawl mah neisuakpah hi. (2 Tim 1: 5). Hih tungtawnin Timothy Pasian thu-upna pen innkuansung nulepa tungpan aluahsuk ahihlam kimuthei hi.\nThukhat pan in enni cileng, Jesuh Galilee gam avak lai, Jesuh nungzuite’n a Topa’ nasep a nazoplai un, i Lai Siangtho thak pen omnailo, a at dingte nasep a kipanpan uh hipan hi. Tua ahih manin Topa Jesuh in mipi mai a, a simkhiat pen Lai Siangtho luisung pan ahi hi. Hih thu in, sawltakte hunlai-in Pasian in Moses tungtawn a nulepate tunga thupiak, thukhamte, theihsa in nei, zuihloh phamawh cih alungtangsung uhah omkhin leh kilawm hi. Tua ahih manin nulepate’n tate pattahlua, thuhilhlua uh ahih zawkmanin, tate thuakzawhloh ding hilhin taiikei-un a naci hizaw hi. A thupipen ah, nulepate’n tate pattah ding pen hunneih leh neihloh, siam leh siam loh, thangah leh thangahloh hilozaw a, pelhloh a sepding, seploh theihloh dinga Pasian thupiak ahi hi.\nSawltak Paul in limphasuah ding thupisak pen hi. Tu a nanuntaak, na omzia banglianin natate hong gamtattoh ding nalunggulh hiam? Na lunggulh keileh bel, a manlangin kipuahpha a, natate kiangah, Kei gamtat, kampau, luheek danin omun cihtheih ding Lai Siangtho hong hilhna ahi hi. (Cor. 11:1).\nPawlpi Makai Masate Hilhna\nJesuh suahzawh kum AD 380 pawl, Christian makai masate thukhun gelhna sungah pate tavuan (mawhpuakna) hibangin kigelh hi. “Pate aw, natate uh Pasian zahtakna sungah pantah in khansuah\nun; natate uh Pasian kammal hilh un. A neutung a kipanin Lai Siangtho hilh in, Pasian thu leh nu leh pa thu amanna ding, zuihna dingin hilh un.”\nBishop Polycarp hilhna-ah, “Pasalte aw, nazite uh hanthawnin hilhun, tua hileh nazite un natate uh Pasian zahtakna hilhsawn theipah ding hi.”\nChysostom a thuhilhna-ah pate nasep ding hibangin ci hi: “innkuan annek zawh ciang, innkuanbup dingto khawmin Pasian phatna lasa in thungetna tawh khup’ (tawp) hi. Innkuan Lai Siangtho simkhop pen thu-um innkuante zuih ngeina ding ahi hi ci hi.\nAugustine inzong, innkuan biakpiak kikhop pen ka nisim zuih ngeina hi ci hi. Zingsangsim biakinn ah pai-in phatna, biakna late sa- in, nitak zong tuabang mah, tuateh inn ciahleuleu in, a thumveina leh a li-veina Pasian kiangah phatna leh biakpiak kapaipihden hi ci hi.\nTertullian in zong, nupate, nopsak hun, haksat hunte in Pasian phatkhawm, holimkhawm, thungenkhawm bekthamloin, midangte ading leh kumpite ading thu a ngetsakna pulakkhia hi.\nMartin Luther (1483-1546) pen ‘the freedom of a Christian’ kici hi. Christian pawlpi (Protestatant) te pa zong kici hi. Luther in innkuankikhop, biakpiakna thupitna tamgen mahmah hi. Luther gennate ah:\nPasian in nu leh pa a bawlna/gawmna ahang thupipen in, nu leh pa in tate amau hoihsak bangleh deihbang hiloin, Pasian deihna, Pasian thutawh kituakin hilhin makaih ding Pasian ngimna lianpen ahi hi. Leitung sang kumpi sangte in tate pilna ding ngimna tawh laihilh uh a, nu leh pate’n ahih leh tate’ gamtathoihna ding leh Pasian thu (kha) lam nuntakna ding tavuan (mawhpuakna) nei hi.\nNaupangte’n thumangloin, a ginatkei uhleh amau mawhsak pahding hilozawin, nu leh pate mawhsak ding hizaw hi. Banghanghiam cihleh, nu leh pate’n naupang pattah ding, thupi penin neilo, leh natate Pasian zahtak kihtakna sungah pattah in cih thupit ngaihsutkhalo uh ahih man hi.\nLuther thugenteh na-ah, nu leh pa, a tate thuhilhlo, taiilote pen, ta (no) suak/nei a, a nekik ganhing pawlkhatte tawh genteh hi. Na tate pumpi khantohna ding anletui tawh vaak napi, a khalam nuntakna ding navaak keileh mi-thatte sangin a siahuaizaw na hi hi.\nNu leh pa in Pasian thupiak (ahi tate pattah ding, a neutung a kipanin lampimaan tawnsak/tohpih ding), a zuihlohna hangin hih leitungah ki-itna, kilemna, nopna omlo hi. Mite’ siatna hangin Pasian in leitung daan (punishment) a piakteh mite’n amau khelhna cih\nmukhalo in, adangdangte khawng mawhsiat, mawhsak uh hi. Bangbang ahizongin, mikhat in thumanglo, a kisia, tanu, tapa a neihleh, tua atanu, atapa in, ama thuhilhna, pattahna ii gahkhiatte (products) ahi hi.\nLai-at siam bekhiloin zuihtawh athuahpah numei Sampson in, Lai Siangtho hun masa laipan kipanin, tate thuhilh, pattahna pen nu leh pate tavuan (mawhpuak) hi a, pilna sinna bulpipen innkuansung pan kingah hi ci hi. Lai Siangtho hunpan kipanin, tate tung, innkuansung thuhilh, laihilh pen, laibu(textbooks), videos, televisionte hiloin, PA te ahi hi. Innkuansung PA te in sia (teacher) leh innkuan pihte tungah Pasian thumaan thutak a puaksukpa ahi hi.\nA dang Pasian mizatkhat leh Lai Siangtho siam Daniel Wallance in, innkuan biakpiakkikhop pen innkuan hunzat (schedules)te lakah ka neihden uh khat ahi hi. Innkuan biakpiak kikhop/thungetna tungtawnin, naupangte’n Pasian upna, itna, hehpihna, gualzawhna cihte sinkhia (learned) uh hi. A thupipen ah, ka tapa nihte in, kumnga (5) a phak ciangun Jesus gupkhiatna kitelcianna ngah uh hi ci hi. Nang e? Na innkuan un Pasian thu na kikumngei uh hiam? Kha Siangtho Pasian pen a MA thu a kigen/kikupna munah omnuamsa hi.\nInnkuan biakpiakkikhop, thunget, lasak, Lai Siangtho sim/sin na naneih leh Pasian thupiakna azui nahih manin hahkat semsemin naupangte lunglut theihtheih ding ngimin, geelin zomtosuak in. Nang nahihleh, namai a atu, na muhtheihpah, natate mailam ciangbek namukha ding, nageelkha ding hi. Ahizongin Pasian in muhkholhna tawh a khangkhang a hong suaklai ding natate, natute dong ciang, a thuhilh, a pan-tah in hong mu hi cih phawkin.\nInnkuansung pa, nu nahih na tawh natate KHA lam makaizolo, pantahzolo na kisak laileh, Pasian mai-ah kisiikkikna maantawh thumin, nang hih theih ciangciang tawh kipat ding khensatpah in. Na zitawh, na pasal tawh kikumkhawm in, sepkhop dingin gelpah in.\nNaupang pattah pen, hunneihleh neihloh, siamleh siamloh cihte tawh kisailo a, nu hongci om a, pa hongci aom nakleh, aloh theihloh a sepding, hun (schedules) piak, hun geel hamtang ding Pasian thupiak ahi hi.\nInnkuan thunget, lasak, biakpiak kikhop cihte pen naupang pattahna bek a ngim/neih ding hilo hi. Nu leh pa ading zong ahi hi. Ahizongin, nu leh pa’ Pasian thu zuihna, upna pen tate tung, khangsawnte tung gensawn, lawhsuksuk theihna ding lampi/ hunhoih pen khat ahih manin, innkuante hun (program) thupipen khat a neih ding ahi hi.\nInnkuan biakpiak kikhop ding ciang theihding thupi pawlkhat: (Dr. SH Tow lai gelhnapan)\nA munding teelkhol masa in\nA hunding khensat in (annek ma, annek zawh, naupangtelupma cihbang)\nA makai ding sehkhol in (pa, nu, ahih keileh a picingsa khat)\nLasak ding teelkhol in (innkuankim saktheih/ ukding, latomno cihbang)\nLai Siangtho sim/sin ding mun teelkhol in (vekpi insimkhawm, khatkhitkhat in sim, Lai Siangtho deihna te tuhun\nnuntakna tawh kizui-in genkaakkhawm thei ding)\nThungenkhawm taang ding (pawlpi ading, Pasian nasemte ading, khamangthangte, kumpi, meltheihte ading cihbang)\nInnkuan kikhop khop/ kithuahkhop nuamsa in. PaPasian, Topa Jesuh, leh Kha Siangtho Pasian zong hong kihel ahih lam phawkden, phawksakden in. (I John 1: 3)\nNgaihsut Piakna Pawlkhat\nA khengvallua in gelkhia kei-in. Biakinn kikhop bang hilo a, naupangte’n Pasian it a, Pasian biakpiakna nop a sakna zong ngimna ahi hi. Minutes 10, 15 kiim kicing mahmah hi.\nKin ngaihsut, manmawhbawllua kei-in. Amannei hun neihkhop ding thupipen hi.\nHong nawngkaisak thei na, van, cihte khempeuh hemkhia den in. Telephone, TV, naupang kimawl theihna tuamtuamte,\nHun geel/zatzia nam/dantuamtuam khektheih ding hoih hi. Naupangte lunglut theihding ngaihsun in. Ni khat Lai Siangtho sim/sinna tamzatzaw, a zingteh phatna la tamsakzaw, thunget hun tamlakzaw cihbangin geelsiam, ngaihsutsiam ding thupi hi.\nInnkuan mimalkim kiheltheih ding gelsiam in. Khat in a dang khat dotna nei-in, adang khat in dawng cihbang dan…Innkuan sungpan lasak uuk, guitar, piano tum thei aom leh tuate kizattheihna ding lasakna cihte geelpah in.\nDotna leh dawnna in mimalkim kihel thei pen leh lunglut huai kipawl khopna khat ahi hi.\nInnkuan in Moses Thukham 10, Topa’ thungetna, cihte a kipan Lai Siangtho mun lotngahkhop, simkhop cihte in Pasian deih bekhiloin, innkuansung gualnopna, kithutuahna zong ahi hi.\nTate pen midangte ading venghoih, lawmhoih, pawlpimihoih, gammihoih suahsak ding lunggulhna lianpi tawh thungen a, kikup, geelkhop ding thupi mahmah hi. Tua hileh vantung panin Pasian in hong lungdampih dinga, natate hangin a bawlpa Pasian min naphatphat ding hi.


timestamp: atn

url: =Refugee te nasepkhuan pia un ci’n UN makaipipa in gen :: ZOMI DAILY\nRefugee te nasepkhuan pia un ci’n UN makaipipa in gen\nposted on 26 October 2015 at 1:25 pm Lomkholna: Malaysia, News, Refugee, Sawltak\nMalaysia UNHCR (United Nations High Commissioner for Refugees) ah tulaitak Representative makaipi asem ahi Richard Towle in Malaysia gamsung aom Refugee gambel mite na aseptheih nading Policy akibawl nading in hanthawn leuleu cih Malaysian Insider News pan kiza hi. Refugee gambel te naseptheihna phalna kipialeh gamsung buaina tuamtuam guktatna, ngongtatna Crime leh Illegal nasepte kiamtuamding cihzong ama muhzia genkhia hi.\nNational Level tawh Refugee te naseptheih nading in hoihtak Policy leh Strategy hongbawl le uhcin Malaysia kumpi leh International Organisation tawh ki kop in sepkhoptheih vaihawmtheih omding cihzong genkhia hi.\nTuaban ah Malaysia kumpi inzong mai kum 3 sungin Syrian Refugee te mi 3000 lading cih kiza hi. Tua hi a, Malaysia gamsung ah Refugee Population pen kiampak hetloding cih ki mukhol theiphial hi.\nTulaitak pen Malaysia gamsung aom Refugee tepen illegal immigrants cih tawh kumpi thukhun in amuhziauh hi a, tuabang in amuhna uh laihto in nuntak nading in nasep aneihtheih nading in phalna piak huai mahmahta cih Richard in limgen mahmah hi.\nTuaban in Malaysia kumpi in vaihawmna hongneileh Refugee leh Malaysia kumpi te kikal ah alangnih in phattuamna tampi omzawding cihi.\nNungdiak in UN General Assembly ahzong Malaysia Prime Minister Datuk Seri Najib Razak in Syrian Refugee mi 3000 alakding agenkhiat hunlai in Refugee Convention ahzong letmat thuhding ngaihsutna om cih ngenkhia hi. Ahi zongin tuateng ah letmat kathuh tektekloh uhhang in Refugee te adingin kaseptheih uh tampi mah omveve cihzong genkhia hi.\nAhuihbek ahi zeltam gal et photmah hizel lodia mate…\nPrevious: Ka muhpak US Gamthu pawlkhat (29) ~ Awn Za Pau\nNext: “Jesuh Kicing” Live Worship ah sapna\nZAM Thupuak :: 24 Feb 19 (Zomi Nam Ni lawhcing takin kibawl)


url: =THAILAND | March 12 ~ MUC\nTHAILAND | March 12\nAdmin 7:28:00 PM Articles, MISSION NEWS\nMITE MAWHNA A MAISAK NUPI: Khen Masa\nJesuh tungah ka nuntakna ka kipiak a kipan Kha Siangtho in ka mawhna hong phawksakin kum tampi ka nusiat zawh loh mawhna ka nusia thei hi. Thukham Sawmte lakah thupiak li-na ah “ na nu le na pa zahtak in”(Pai.20:12). Ka thunget sungin David thungetna ka phawk hi. David in: Topa aw, ka lungsim hong sittel in, ka lungsim hong thei in; tawntung lampi-ah hong kha in, ci-in thungen hi. (Late 139:23-24).\nKa lungkham hun sungin Malaysi tangval khat tawh ka kithei kha hi. Tua nu pen Khristian hi lo hi. Ka nu in tua bangin ka lawmngaih a thei ciangin hong awi lo hi.\nKa nu in ka lawmngaihpa tawh kiho nuam lo hi. Ka lawm ngaih pa amuh ciangin ka nu in en nuam lo hi.Tua bangin kum 8 sung hong sawt hi.Kei zong a lungkhauh mi ka hih manin ka nu thugen ka nuam kei hi. Zan ihmuh ding ciangin bekin inn ka ciah hi. Tua lo hun ciangin innah ka om ding ham sa ka sa hi.\nPasian in ka mawhna hong maisak nadingin thunget ka kipan hi. Thukham nga-na ka zuih zawh nadingin zong thu ka ngen hi. Nisimin tua bangin thu ngen hi mah taleng, ka nu le pa zahtakna ka nei zo kei hi. Tua bangin kum nih sung hong bei to hi. Ka lupna tungah thungenin tua khit ciangin ka nu kiangah ka pai hi. Ka nu heh mahmah ahih manin ka hopih hangin ka nu in hong dawng tuan lo hi. Thu ka lim nget zaw hi.\nAnhuan buk kongkhak hong kikiu hi. Ka nu in an minta hi, anne dingin a hong sap hangin ka lungdam thei kei hi. Kha 4, 5 sung bang ka nu ka hopih kei hi. Ka nu in hong hopih sawm hangin aza lo ka kineih hi. Ka nu tawh bangci kiho kik thei ding cih ka thei zo kei hi. Ka ngaihsutsut ciangin ka nu mawhna ka maisak zo kei hi, cih ka thei hi.Pasian in Lai Siangtho tungtawnin hong hopih hi.\nZingsang khat Jesuh kammalte Matthew 6:14-15 ka sim hi. Midangte mawhna na maisak uh leh note mawhna zong hong kimaisak ding hi. Midangte mawhna na mai kei uhleh vantunga na Pa in note mawhna hong maisak lo ding hi. Tua khit ciangin Khrih Kiang zuatna laibu ka sim hi. “Ci le sa lungsim galdona in a lian penpen galdona hi. Eima deihna nialin Pasian deihna sungah kipia hi lehang, hamsatnate kizo ding hi. Pasian in hong khel nadingin ama deihah kipiak ding kisam hi. (laimai 43).\nA lauhuai mahmah mawhna sungah nungta ka hihlam ka kiphawk hi. Ka nu mawhnate mai sak dingin ka kisin hi. Ahi zongin tua bangin mawhmaisak zawh nadingin kiniamkhiatin ka nu ka hopih masak kul hi. Pasian in ka sungah nasemin ka nu ka hopih thei hi. Ka mailam saupi om lai hi, cih ka thei hi. Ka nu tawh kizopna kikalah itna le lungduai-na kisam hi, cih ka thei hi.\nKa nu tungah gitloh ding bekbek ka ngaihsun ngei a, ama ginat lohna laidal tung khatah ka gual suksuk hi. Limtak in hopih taak lo bangin ka ngaihsun hi. Tua bang ngaihsutna ka neihlaisiah ka nu tawh kizopna hoih thei ngei lo hi, cih ka thei hi. Ka nu gamtatzia ka deihlohna ahang thu tampi om hi; limtakin hopih thamcing ka sa kei hi. Ka nu ginatlohna bekbek ka mu hi.\nKha Siangtho in hong khel nadingin thu ka ngen hi. Ka nu nunzia ka khel ding piang thei lo hi. Lai gelh siam khat laigelh ka phawk khat om hi: “Khat veivei ciangin Pasian in na dinmun hong khel thei lo hi. Bang hang hiam cihleh Amah in na lungtang hong khel nuam hi. Koi bangin Pasian in hong khel ding hiam? Tu-in Charmaine in Adventist International Mission Sangah Tanlang nuaisiah laihilhin om hi. Sangsia a sepma-in a nu tawh kilem thei uh hi.\nTu quarter Sabbath school 13na sumpi in Charmaine sangkahna sanginn puah nading leh sanginn khat lambeh nadingin kizeek ding hi.


url: =Annkhing Kham Ih Cih? :: ZOMI DAILY\nposted on 7 January 2015 at 11:03 am Lomkholna: Article, SuanghDal\nAnnkhing Kham (John 6: 12)\n(Annkhing a ne kikte annkhing kham kici a, annkhing paite annkhing kham kici thei lo hi. Banghang hiam cih leh annkhing zeek kik, zat kik theih loh manin annkhing ih kham zo nawn kei uh hi).\n“A kikhamvalte kaikhawm kik un; bangmah mawk val sak kei ni”\nTuni tuhun in zong Kawlgam ah mihing 20000 sim ii ann kham valte kikaikhawm thei hi leh paipel 12 pha lua mahmah dinga, Kawlgam bup mi phazah ii ann kham valte kikaikhawm thei den hi leh Zogam sunga Zomi te zing le nitak ann hong vak den zo ding ahi hi. Ann a kikhamval ciangin mun nih pan supna om hi. Ann leina sum a lang a kimawk piak tawh a kibang hi a, tua ih leisa ann a lang a mawk paihpaih tawntung tawh a kibang ahi hi.\nZomi te le Kawl mite ih kisap mahmah thu khat pen ih neih zahzah koici zeek ding (How to budget?) Koici zat ding (How to manage?) ahi hi. Hih mun ah a khangto sa gamte ih ban het kei uh hi. Annkhing pai namte ih hi kha a, ann khamval a om sak nuam hamtang ngeina neite zong ih hi se uh hi. Zomi te sangin Kawlte suk zaw lai uh hi.\nGamdang mite in nek theih singgah thei puam khat ih kiat suah leh ih kiat suah zawh second 5 sungin tawm kik man peuh lehang bangmah kihhuai lo a, siangtho lel hi ci-in top kik a kul ahihna thu internet headline khawng ah a suak sak laitak un, buh a tam piang mahmahna Kawlgam mite in a kia sa peuh mah tawm kik lo uh a, annsai khawng ah ann nek ciang le niangtui dawn ciangin kham lo pipi in a langlang tang ding bang nek loh dawn loh in nusia uh a, style khat le hauh lahna hiam khat in kinei se hi. A annkuang zut sitsette le a bawng nawi a niangtui dawn gai sitsette a maizum huai in a kimuhna gam ah a teng ih hi hi.\nMizawngte innkuan ann nekna ah pai lehang ta hau uh a, sabuai gei ah, uino khat kham ding ann neng pak zihziah in kia hi. Ih zawnna thu ih gei ah kilang pah hi. Mipil taktak lote le mihau taktak lote in a ann kuang sungah ann khamval tampi om saka, ann neng tampi kia sak uh hi. Ahi zongin mi khangtote in ann kuang sungah ann neng zuut siang sitset in tang khat zong om sak lo a, a nekna kuang nangawn sawp kul lo zah in ne gai-in siang sitset sakzo uh hi. Tua pen a zawn man uh hi lo, a mai zum huai zong hi loin bangmah a mawk val sak lo minamte ahihna uh a kilang sak hi zaw a, annkhing khamte suak zaw uh hi. Ann pen ih nau ih tate’ tungah na kham val ding uh thuk kei un, na kham zah ding uh ann a vai khak thei, a ne theite ih hih ding thu pi hi. Ih kuang a zut siang sitset minam ih hih mateng annkhing kham ih suak zo kei ding uh hi. Ih khamvalte kaikhawm sakin, tuun saka inn ah a pua ngamte ih hih mateng in annkhing kham minam ih suak zo kei ding uh hi. Ann khamval ih zum pih leh annkhamval in zong hong zumpih ding hi.\nKhuapi sungah kumpi nasem mi khat in, ann huan loin lei ziauziau a, ahi zongin a khamval a lang bang cian denin ninbung sungah pai ziauziau leh a kha sum Ks. 200000 a sanna lak panin Ks. 100000 a pai-pai suak hi. Kawl mite’ muhzia ah gamdang mite gamtat zia ahi, zeekna le zatna (budgeting and management) ih et ciangin cil ih sa mahmah a, ih neu muh nuam kha deep hi. A taktak in ci lehang a khangto gamte in ei mizawng gamte tua khamval paipel 12 tha tawh hong huh huh uh na hi bek hi.\nZomi te zong ann khing pai ziauziau pawl ih hi hi. Vok ann dingin ih zat theih pen pha dawm lai hi. Kawlte’ daan mah in, a val om sakna, a kia sa top kik lohna, annkuang zut sitset loin tampi pi kikham val sakin gamtatnate ah ih mai zum kei uh hi. Ahi zongin minam dangte lak nangawn ah saguh a kei ziahziah ngamte ih hi bilbel hi. A taktak in ci lehang saguh pen keih vamvam ding kilawm lo a, ahi zongin ann tang khat zong val sak lo a ann ne tui dawn thei ih hih ding kisin huai ta hi. A maizum huai ann khamval kineihna panin a lungdam huai annkhing zeekna, zatna le annkhing kham gamtat zia ah kalsuan ta ni. A nuai ah Kawlte ann nek zia le miciim pa ann nek zia na mu ding uh hi. Mihaite ann nek val eu-au sak uh a, a inn uah pai lehang lah a zawng pi ahi uh hi. (A kineih nuntakna). Mipilte’ ann nek siang sitset a, ahi zongin a inn uah pai lehang annkhing khamte na hi uh hi. (Ahi ding banga nuntakna)\nLeitung ah a val cih bangmah a om loh lam, anntang khat tawh annkuang khat a piang thei pan ahih lam, a siangtho zia tawh ann khamval a piang khia sak theite ih hih ding a thupit lam cihte a thak in phawk sak ciat ni. Khamval om sak lo ding hanga, khamval a om leh zong val sak lo ding hi hang. A kikaikhawm kik thei dingin a khamval thei ih hih ding le tua a kikhamvalte a kaikhawm a zeek kik a zang kik thei minam ahi dingin Topa in lam ong lak ta hen!!!\nPrevious: Zogam niim diildial sak kik ni\nNext: Zolai Simbu Kum 100 Cin Pawi Ah (1) ~ Hau Za Cin\nChristian Hymn te’ tangthu: Pawlpi A Bul Zeisu Hi\nZomi Forum ~ Ih Gam, Ih Lei, Ih Mailam\nTulaai Leitung Thuthang Tuamtuam Updates March 17, 2015\nAustralian khatin atanu 61 vei buan ahih manin, kum 22 val thongkia


url: =SUKTE INDEPENDENT ARMY(SIA) LEH A SEPNA TE TANGTHU. - Laibu Saal\nHome > Zomi Paltan (Galkap) > SUKTE INDEPENDENT ARMY(SIA) LEH A SEPNA TE TANGTHU.\nSUKTE INDEPENDENT ARMY(SIA) LEH A SEPNA TE TANGTHU.\nSUKTE INDEPENDENT ARMY LEH A SEPNA\nCollected by Rev. Dr. Khen Za Sian\nSukte Indepndent a phuankhiapa leh makaipa ahi Sukte beh Pu Hau Za Lian pen, Pu Sukte khang pan 14na, Pu Cin Thang pan khang 9na hi-in Suangzang khua ah Ukpi a sem Pu Pau Za Cin leh pi Zam Khaw Niangte tapa thumna hi a, 14.4.1912 ni-in Suangzang khua ah suak hi.\nTedim Kawllai sangah 1920-1924 sung sin a, 1924 Pn 1927 sung tan 1 pan ta IV dong Tedim Anglo Vernacullar sangah 19271932 sung tan IV pan tan VII dong kah hi. Tan VII a on khit ciangin a pa kum tam khin ahih manin a pa’Ukpi nasep huh in sangkah zom nawn lo hi.\nWESTERN CHIN LEVY SEPNA:\nLeitung Galpi Nihna kipat 1939 kumin Dictatorhip ki-ukna a deih Germany Italy, Russia, Japan leh Democracy ki-ukna a deih England, America, France-te hong kido hi. Kawlgam pen Englandte hong ukna gam hi a, Kawl mite zong suakta nuam ahih manin Japante Kawlgam sungah a om Mangkangte nawh khiat ding va cial uh ahih manin Japante’n Kawlgam hong sim uh hi. Japan galkapte Thailand panin Kawlgam ah hong lutin 1942 kum kipat lamin Kawlgam zanglei teng hong la zo pah uh hi. Mualtung gam ahi, Kachin leh Zogamte ah Englandte tawh kipawl khawm in Levy kiphuan a, Levy galkapte in na nang ahi manin kum nih sung kinang zo hi. Kachin gamah a kiphuan Levy pen Northern Levy kici a, Zogam a kiphuan Levy pen Western Levy kici hi.\nCol. N.W. Kelly. OBE, DC in Western Levy a sem ding galkap hong don ciangin Tedim Ukpi leh Hausate tawh 25-27.4.1942 ni thum sung thu kikupna bawlin Tedim mite in Levy galkap nasepna tawh England kumpi huh ding leh England kumpi in Tedim mite khantohna ding nasem nam 12 sepsak dingin lungkimna thuciam bawl uh hi. Tua lungkimna thuciam om bangin Tedim gamah galkap kisam zah ding dongin Ukpi, Hausate’ makaihna ahi. Western Levy-te in 14.5.1942 ni-a kipanin Tedim khua ah galkap nasep kipan uhi. Za tuamtum pia in Japan galkapte Zogamah ong lut lohna dingin mun tuamtuamah phual satin Japan galkapte kinang dimdiam hi.\nPu Hau Za Lian pen Commando Company commader za pia uh a, Pu Thawng Cin Thang pen Lieutenant za kipia hi. Hih Western Chin Levyte in mun tuamtuam pan Japan galkapte na do a, a na nan zawh manun kum 2 sung kidal zo napi 1943 February kha in, Mualpi phualpi, May kha in No. 3 Stockade-Phatzang, November kha in Forwhite-Thangmuaal phualpi Japante’n hong simin hong lak khit ciangin Tedim Phualpi panin Japante sim ding kipan pha leuleu hi. Commando Company Commander Pu Hau Za Lian in a galkapte tawh Japante do dingin Tedim khua pan 9.1.1944 ni-in ding khia in, Japan galkapte zongin a pai kawikawina ah Mualbem khua lu, Siallutaak ah Japan galkapte tawh kituak in kikap uh a, Pu Hau Za Lian in galkap 3 kap lumpah hi. Tua kikapna panun a galkapte in taisan khin ahih manin amah guak bek, Japante in umcih a, Suanghawm sungah a kibuk nithum khit ciangin zankimin gelkhia a, a lawmte omna zuan thei hi. Tua a thuak haksatte la tawh teci na pang hi.\nJapan galkapte hong thahat semsemin England galkapte in 13.3.1944 in Falam khua, Chin Levy galkapte tawh hong nusiat ni, 13.3.1944 ni mah in Tedim khua pan Saizang lam tawnin Falam gam Sa-ek khua ah phualsat dingin pai uhi. Pu Hau Za Lian in zong zui nuam hinapi-in Japnate om dan leh sepdante amau kiangah puak sim dingin deih uh ahi manun Pu Thawng Cin Thang in zuisak loin Saizang khua ah ciahsak hi.\nJAPAN KUMPI IN HONG UKNA\nJapan gakapte Tedim hong tun a sawt loin Tedim gam a om ukpite leh hausate tungah: ‘Tu ni-in nong tun kei uh leh na ngawnguh ong ki-attan ding hi” cih sapna lai pia uh a, sapna lai a ngah ciangin Pu Hau Za Lian zong paipah hi. Kikhopna ah Japan mangpipa in: “Sing in a delhcip a khang thei lo kiak bangin no hong nengcip Englandte kong paihkhiatsak zo uh a, tu-in suahtakna na ngah khin uh hi. Japan kumpi in na khantohna ding uh kong sepsak ding uh hi. Hong langpang na om peuhmah uh leh na ngawng uh hong ki-attan ding hi. Na uk sung khua mite na gen unla, hong neng niam Englandte hong lut kik lohna dingin Chin Defence Army na phuan un” ci-in thu pia hi. Japan galkap makaipa in Pu Hau Za Lian samtuam in: “No nitumna gam leh England galkapte omna tawh kinai ahih manin CDA galkap na phuan pah in la, nang Southern West Commnader na sem in” ci-in thu pia hi. Tua thu piakna kizui in Sukte Gungal Nitumna lam khuate ah CDA galkap phuan kawikawi hi.\nJapan kumpi in 5.6.1944 ni-in Tedim tung dingin sam a, Pu Hau Za Lian in a vaihawm simna thu thei in sam ding hi cih upmawh ahih manin, pai loh ding na geel khin hi. Ahi zongin kikap pah leh nisuahna lamah a om sanggam u leh naute in gimna a thuak dinguh a ngaihsut ciangin bangbang hi leh kipai phot leh” ci-in pai a, Tedim a tun ciangin amah bek kisam hi loin Ukpi leh Hausa khempeuh a kisam na hi hi.\n6-10.61944 ni nga sung van man tanna leh ei leh ei bangci sep leeng khangto ding cih thu kikupna ahi hi. Tua thu kikupna ah a pau a ham ngam kuamah om lo ahih manin Pu Hau Za Lian in: “Nippon Kumpi in England Kumpi khut sung pan nong suahtaksahna uh leh Tedim mite khantohna ding nong sepsak uh tam mahmah ahih manin nuam mahmah ung. Kong gen nop thu khat in: “England Kumpi tawh kipawl a, Japan kumpi hong langpan mite that un. Ahi zongin upmawh thu bek tawh a kimante, a maan leh a maan lo thu sittel sinsen masiah nong thaksak loh dinguh kong ngen hi” a cih ciangin, Vuandok Za Biak (Japan min Haster) in: “Gungal nimtumna gam a mi thumte thah dingin om a, thu a kikan lai tak hi. Guahtui tamta ding ahih manin gungal nitumna gam a om mite in thau leh sakol om khempeuh 14.6.1944 ni-in nong puak kei uh leh na ngawng uh ong ki-attan ding hi” ci-in thupia hi.\nTua kikhopna pan a ciah uh ciangin Pu Hau Za Lian (Suangzang) Pu Thawng Za Khup (Saizang) Pu Thuam Za Mang (Mualbem) hih Ukpi 3-te in thu kikup simna khat bawl uh a: “Japan lehdo ding thukim uh a, tua ding mi a zol dingin gungal nisuahna gamah Pu Thawng Za Khup leh Pu Thuam Za Mang, gungal nitumna gamah Pa Hau Za Lian ci-in tavuan kipia uh hi.\n11.6.1944 ni-in Tedim pan khua lam zuanin a ciah uh ciangin Pa Hau Za Lian in nitumna gam hausate kiangah: “Ka thu loin in thau leh sakolte Tedim a Japan kumpi tungah puak kei un” ci-in vaikhak hi.\n11.6.1944 ni-in Sukte gungal nitumna gam a om thau leh sakolnei teng leh khua hausa leh khua upate khempeuh samin Heilei khua ah thu kikupna khat bawl uh hi. Tua thu kikupna ah Pu Hau Za Lian leh Pu Za Biak thu gente, Japan kumpi in Tedim mite a ukdan, thau leh sakol khempeuhah puak ding, cih thukhempeuh a kicingtakin a gen khit uh ciangin: “Japante thahlup ding bek ngakin i om sangin hangsan takin lehdo in si lehang manphazaw lo ding hiam?” cih thu a gen ciangin a kikhawm khempeuh in Japan lehdo ding thukim pah uh hi.\n14.6.1944 ni a lungkimna om bangin Pu Hau Za Lian in khua tuamtuamah Japan lehdo dingin galkap a don ciangin mi 875 ngah pah a, galkapte zat ding thau leh thautangte pen Leitawhtan a Westernn Chin Levy-te selsimte pua sim sak in a kisam laiteng Sa-ek a om Western Chin Levy makai Capt. Burne Lt. Thawng Cin Thang in pia hi. Sa-ek a om Western Chin Levyte paipih sukin, Suangzang khualu Taakzang munah phualpi sat in, Pu Ha Za Lian kaikhopte tawh galkap dan sin sak uh hi.\nSuangzang khualu Taakzangah Japante lehdo ding galkap phualpi om cih thu Japante in a theih ciangin a sim dingin Tedim panin CDA galkap 58 pai sak uh hi. Tua thu kiza sim ahih manin Pu Hau Za Lian leh Pu Thawng Cin Thang-te in hing matin Taakzang phualpi ah amau galkap semsak hi.\nJapan galkapte bawlsiatna a thuak zolo, CDA galkapte leh Gurkha galkap 60-te Tedim panin taikhia in Japante lehdo ding galkap phualpi Taakzang hong zuan uh ahih mauin Pu Hua Za Lian leh Pu Thawng Cin Thang-te in amau galkap semsak pah uh hi.\nPu Hau Za Lian leh Pu Thawng Cin Thang in guahtui kan hun November kha ciangin Tedim gam sunga om Japan galkap phualpi sim kawikawi uh a, Tedim mite Japante khut sung panin hotkhiatna dingin thu kikum dingin Sukte Gungal Nitumna lamah a om Hausate leh Upate tawh 11.7.1944 ni-in Heilei khua ah thu kikupna khat bawl uh hi. Tua thu kikupna ah Japan galkapte Tedim gam sung panin nawhkhiatna ding thu leh a kiphuan thak Galkap min dingin: “FREE CHIN MOVEMENT” (ZO SUAKTAkNA) min phuahna thukimna nei uh hi. Free Chin Movement galkapte Pu Hau Za Lian leh Pu Thawng Cin Thang-te in za a tuamtuam pia uh hi.\nFree Chin movement galkapte in mailam nasepna ding thu kikum dingin Bu teng leh khua hausa upa teng Taakzang phualpi ah 1.9.1944 ni-in thu kikupna a bawl khituh ciangin Kaptel khua mi Bu Tun Thual in: “Eite in Tedim gam sungah a om Japan galkapte sim kawikawi in Tedim gam panin Japan galkapte nawh khiat siang ding ngimna tawh i leitang panin kipan khia i hih manin, i kipatkhiatna mun leh gam tamsak in SUKTE INDEPENDENT ARMY cile hang FREE CHIN MOVEMENT sangin kilawm zaw lo ding hiam” cih thu a sun ciangin a kikhawm vekpi lungkimna tawh kipsak in Sukte Independent Army tazeih bawk leh sante bawlin kisuang sak pah uh hi. Pu Hau Za Lian in thugenna nei in: “Tu a i phuah galkap min Sukte Independent Army pen galkap i phuatkhiatna mun leh gam tam a, i phuah hi a, hih galkapte in Tedim mite hong bawlsia, innteeng sila bangin hong zang, mi thatlum Japan galkapte simawhna ding min ahi hi. Tedim gam sungah a om Sukte, Sihzang, Dim, Saizang, Vangteh, Khuano leh Kamhau mi ahi Zomi khempeuh Japante khut sung panin i hotkhiat zawhna dingin, han ciam in sem ding hi hang. i mipihte adingin i nuntakna kham in i galte a do ngam leh a sim ngamte hi ding hi hang”cih thu a gen khit ciangin tawlnga uh hi.\nCHIN DEFENCE ARMY (Japan galkapte) A KI-AP MASATE\nMualbem khua a lak khit uh ciangin 15.9.1944 ni zingsang pan kipanin ukpi Pu Thuam Za Mang innah phualpisat in khua tuamtuam ah a om mite leh mun tuamtuamah a om CDA galkapte khempeuhte Mualbem khua ah Sukte Independent Army-te tungah ki-ap dingin thu kizasak hi. Tua thu kizaksakna tawh kizui in CDA leh Ukpi ahi:\n4. CDA galkap Vum Khaw Hau (Lawibual Japan phualpi pan)\n2. Japante in Zogam hong lak uh ciangin England galkapte India ah nung kin uh a, Western Chin Levyte Lt. Pu Thawng Cin Thang makaihna tawh Sa-ek ah kibu in galtai uh hi.\n4. 5.6.1944 ni-in Pu Hau Za Lian in Japante ledo dingin a vaihawm simna kithei hi.\n5. 6-10.6. 1944 sung in Japante leHdo dan ding kikupna nei uh hi.\n9. 15.9.1944 ni-in Mualbem khua a zawh khit uh ciangin, Phualpi in nei pah in, Japante mizat ahi Chin Defence Army-te Sukte Independent Army-te khut sungah ki-ap uh hi (A ki-apte a tungah kiciamteh hi).\n12. 27.11.1944 ni pen Sukte Independent Army in Kha guk leh ni li sungin a ngimna uh ma tun uh ahih manin, a bei hi ta hi.\nLai gelh pa Dr. Khen Za Sian tawh hun khat lai.\nHih www.laibusaal.com ading in Lai gelh pa Dr. Khen Za Sian in phalna hong piak ahi hi. I Biak Pasian in hong zatsak semsem ta hen.\nKipawlna Taangthu Zomi Paltan (Galkap)\nItem Reviewed: SUKTE INDEPENDENT ARMY(SIA) LEH A SEPNA TE TANGTHU. Description: Rating: 5 Reviewed By: Cinpu Zomi


url: =Naungek suakcil ending in napai ciang theihhuai pawlkhat :: ZOMI DAILY\nposted on 21 April 2017 at 9:45 am Lomkholna: Article, Childcare, Health, Sawltak\nNaungek suakcil aom ciangin meltheih tanau leh lawmleh gualte’n lungdam pihna in nau ending in kipai ciat hi. Hihpen leitung gamtuamtuam, muntuamtuam ah akizang ngeina hoihmahmah khat cihtheih ahihi. Leitung ah mihing khat aki behlapsak anu pahtawina leh leitung ah tungcil naungek vaimuakna ci’n anu leh naungek mitsuan in akipai cihtheihzong ahihi.\nAhi zongin naungek suakcil pen aci asa ngeklai mahmah ahih manin, zato ahih keileh inn ah nau ending in napai ciangin theihhuai thu pawlkhat cidamna kiukhat panin ihki hilhsawn, theisaksawn nuam hi.\n1) Nausuak nupi te pen gim mahmah uh ahih manin, ahihtheih nakleh atawmpenpen nai 24 sung tawlnga sak hithiat phot in. Cihnopna ah nausuahzawh nai 24 sung nau ending in paipah saisai kei in. Ngim mahmah uh ahih manin, Phone tawh hopihpih dingzong ngaplo khading uh a, SMS tawh Message khakziauphot mailecin hoihzaw hi.\n2) Ahih theihleh nahawhma in Phone hiam, SMS hiam tawh hopih in dongmasa in. Anu maw, naungek maw khatpeuh adamlo omkhaleh theikhol saklo in nabingpai ciangin alungsim uh nawngkai sakthei hi. Tuaban ah nikleh puan abuahbang laitak in na bingtun seisai ciangin kilaih manlo uh ahih manin, nopmawh hongsa mahmah khathei hi. Tacil nupi tebang zumbaih phadiak uhhi.\n3) Naungek suakcil pen mi tampi in umcih henhan zong hoihkhinlo hi. Adiak in adammello te naungek ending in paihetlohding hoihzaw hi. Bukvei, nattun cihbang adamsianglo tepen ih muhtheihloh lungno pawlkhat naksung ah omthei a, tuate pen naungek te’n thuaklah mahmah uhhi.\nAdiakdiak in khacinglo in asuak naungek te natna kilawhbaih phadeuh ahih manin, kidop huai mahmah hi. Tuaban ah ICU (Intensive Care Unit) ah akikoih naungek khawng etnop, khoihnop citciat sese kullo hi. Gim mahmah ahih manin ICU ah akikoih cih phawk huai hi.\n4) Na ending in nahawh laitak naunawkpiak tawh akituahleh ki hemkhia phot in. Nupi tacil nei pawlkhat te’n naunawi piakpen mimuhna ah nuamsa hetlo uhhi. (Gamdang atung nupi pawlkhat leuleu Bus Stand khawngah mikhempeuh ii muhtheihding in nawi pia hithiat uh a, etlawm hetlozel hi) Pawlkhat nupi te’n lengna aneih uhciangin nawi piasuak ngamlo uh ahih manin, nau nawkpiak khawlsan uhhi. Nang hawhhang in naungek in an ngawllawh cih phawk in.\n5) Agim akhauh “Zimui” Perfume khawngtawh nau ending in paikei in. Zatep khitphet in naungek gei ah nehkei in. Naungek in thuaklah mahmah dinghi.\n6) Photo nazaih nopleh khuan ngenmasa in. Naungek amit ahah laitak Flash tawh Photo zaihpen naungek mit in thuaklah hi. Gamdang muntuamtuam aom zato sungte ah Photo kizaih theilozaw hi. (Zato ah cina gimmahmah, ICU sungah alum likliak, Accident sisan naisan tawh akidim, misi kikhuang deldal, etc… cihkhawng Photo azaihnuam phadiak pen Zomi te hisam kenteh mate 🙂\n7) Naungek suakcil pen abiangkhawng namnam sedah in. Na biangmul, na mukmul, na khua ul te naungek in thuaklah mahmah dinghi. Nakam paninzong lungno kilawhthei hi. Naungek ka etciang katawiloh ka lungkimkei cihkhawng gamkhangto te’n zangkhollo uhhi. Nang’ nausuah hunlai ahih keileh, Zogam ah lokuan in nau kisuaklel cihte tawh tehkak pahpah ken, hun tampi kikhelzo hi. Anu apa te’n hong gennam lohhang in dik sakhin khollo theihi.\n8) Nau en in napai ciang gamlum henhan sakkei in. Nakpau lala kei in. Naungek suakcil te adingin ihmut pen thupi mahmah a, amau adingin thahatna Vitamin namkhat ahihi. Naungek suakcil pen hak kelkakden cih omlo a, ihmumu zaw uhhi. Nawngkaisak khaken.\n9) Nau et nadingin kimawlna leisak ken. Nausuakcil te adingin kimawlna pen kimanna aomloh banah alupna tungah koihleng lauhuaizaw hi. Na leikhit phiallehzong agolciang, aki mawltheih dingciangin piapanzaw in. Gamkhangto te ah nau etna in nautawdap, Diaper khawng kipiazaw hi.\n10) Nau en in napaiciang sauveipipi tutkho teta kei in. Nailang val tutpihding kisamlo hi. Anu leh anau tawlngak hunding kisam hi. Ref: Child Health Myanmar\nNaungek suakcil ending in napai ciang hih atung a thute ngaihsun zelzel in. Nupi naungek nei nahihlehzong hihthu te phawk huai hi. ZD Sawltak #zomidaily\nPrevious: Job nuntakna pan… ~ T. Sawm Lian\nNext: UNHCR (CLU) leh Community Leader te Meeting neikhawm (20 Apr 2017)\nBang Cidan Inn Papi Na Hiam? ~ Dimno’ Pa


url: =US White House gei ah mikang palik teng athahsawm pasal khat kiman :: ZOMI DAILY\nposted on 7 November 2017 at 10:10 am UTC+9:30 Lomkholna: News, Sawltak, USA, World\nUS White House geinai ah mikang palik “White Police” khempeuh athahlupsawm pasal khat kiman cih Fox News pan kiza hi. Tuapa minpen Michael Arega kici a, USA gamsung Texas State aom Dallas khuapi pan ahihi.\nMonday ni in Washington, D.C. aom kumpi innpi White House ah pai in, mikang palik khempeuh thatlumding cih asawm laitak in akiman ahihi. Hihpa gamtatsawm vaitawh kisai in Secret Service Protective Intelligence Division te’n nitaklam 3pm madiak in zakna nei uh cihi. Montgomery County Maryland Police Department te’n azaksak kici a, tuahang in Michael Arega kicipa apaiding pen encikpah uhhi.\nU.S. Secret Service te ii Statement pulakkhiatna ah hihpa pen Texas State pekpan in Washington D.C., White House aom mikang palik teng thatlumding cih ngimna ngiattawh aki thawikhia cimawk hi.\nWhite House angak acing akem in aom Secret Service te’n hihvai azak ciangin zongpah ngeingai uhhi. Pennsylvania Avenue lamsang aom Lafayette Park geinai panin ki mukhia in, kimanpah hi.\nTuaciang in Metropolitan Police Department te kiangah ki puakpah in, bangci bangin thu kibawlding cihpen aki ngaklai ahihi.\nMichael Arega in Facebook tungahzong gelhkhiat nei a, Monday ni inzong White House ah “checked in” ci’n suaksak hi. Tuaban ah Social Media tungtawn mahin lai gelhkhia a, tu’n White House ah kapaiding a, mikang palik teng ka thatlum dinghi “Now i am going to there to white House make sure kill All white POLICE !!,” ci’n gelhkhiamawk hi.\nPresident Donald Trump ii alimzong Facebook tungah suaksak in, Zeisu mintawh that un “Kill Him in JESUS NAME !!” ci’n gelhkhiamawk hi.\nMore: White House sungah Bomb kapau aci mawtaw tawh alutsawm khat kiman\nMichael Arega pen akimat laitak in ama pumpi tungah hiamvan “Weapon” bangmah puak neilo a, ahi zongin mithatding vauna “Felony Threats” tawh thu kibawlding cih kiza hi. White House pen migilo, mi ngongtat te’n mitsuan in neigige uh a, abeisa inzong atuamtuam in lauthawng sakna tuamtuam omngei zelzel hi. Sawltak #zomidaily\nPrevious: Tanu-ciim in ama’ nawitui apa pia\nNext: Malaysia, Klang leh Shah Alam vengsung tengah tuicin tungkawikawi\nMalaysia, Gombak vengsung ah Police te’n damiah khat kaplum


url: =Kim Jong-nam aki suamlup laitak in avanlak ah US$120,000 om kici :: ZOMI DAILY\nposted on 12 June 2017 at 1:28 pm Lomkholna: Korea, Malaysia, News, Sawltak, World\nMalaysia, Kuala Lumpur International Airport (KLIA2) sungah abeisa February 13 ni in North Korean gammi Kim Jong-nam ki suamlum hi. Tua aki suamlup hun laitak in Kim Jong-nam ii vanlak ah US$120,000 om cih Asahi Newspaper (Japan) te’n pulakkhia uhhi.\nTua sumte pen asihma ni 4 akisap laitak in Hotel khatah American gammi khattawh kimu uh a, tuapa ii apiak kici hi. Tua American gammipa zong US Intelligence Agency tetawh kizopna aneikhat hiding kici hi.\nKim Jong-nam pen US Citizen patawh Malaysia gamsung Hotel khatah nai 2 sung kimukhawm uh a, tua akimuh laitak in tuasum te akipia uh cihi.\nAsahi Newspaper te genkhiatna ah Malaysia Authorities te’nzong hihzahzah sum kipiakpen athupi mahmah Information khatpeuh akileina uh hiding in ummawh cihi. Malaysia gambupsung ahzong tuazahzah sum Bank panin aki thohkhia “Withdrawal” omlo cihi.\nKim Jong-nam pen tulaitak North Korea gammakai, aki lipkhap mahmah Kim Jong-un ii asanggam, nu kibanglo, pa kibang (half-brother) ahihi. Kuala Lumpur International Airport sungah “VX nerve agent” kici Chemical Weapon namkhat tawh numeinih in suamlum uhhi.\nSouth Korea gamte’n Kim Jong-nam ki suamlupna pen North Korea te khutlum hiding cipahlian uhhi.\nMalaysia Authorities te’nzong Kim Jong-nam ii vanlak ah US$100 laidal vive, dal 300 ta in aki henkhawm litlet, thoh 4 ki mukhia ci uhhi. Avekin akigawm ciangin sumtang Cash US$120,000 phalian takpi hi.\nVideo: New CCTV shows moment Kim Jong Nam assassinated\nKim Jong-nam pen Diplomatic Passport tawi ahih manin, avan Luggage pen Malaysia gamsungpan apusuah sawmciang in hoihtak in ki sitcianlo cihi. Sawltak #zomidaily\nPrevious: Malaysia, Negeri Sembilan State sungah mawtaw 4 kiphukha in mi 8 si, 1 liam\nNext: Grab Taxi hawl pasal khatin Passenger numeikhat buan, palik te’n mankhiapah


url: =Minam Kikhenna Aziak ~ Pu Zokhai :: ZOMI DAILY\nMinam Kikhenna Aziak ~ Pu Zokhai\nposted on 17 February 2016 at 7:00 am Lomkholna: Article, Zokhai\nMinam Kikhenna Aziak (Mimal Muhlehsaanna):\nWritten on 27 March 2012\nHunkhat laai-in minam kikhenna aziak-pen biakna siate-hi ci-in I-minam groups te’ sung-ah kikupna leh kinialna kuppihna ka’ nei ngeikhin-a, idea leh practice ka’ bulphuh nopna-tawh, “Pastor te’ ziak-in minam kikhenna piang lo-hi” ci-in thusunna ka’ nei khin-hi.\nTu-in biakna pawlpi tuamtuam ziak-in minam kikhenthaangna piang-hi cih muhlehtuah tungtawn-in kikupna leh mimal lungsim sunkhiatna hoihkhomkhat I-mu khin-a, tua’ tung-ah keimah mimal’ muhlehsaanna ka’ hongsung nuam-hi.\nKhatna: Qualified Pastor-in biakna pawlpi amakaih naakleh ama’ pawlpi mite minam sahkhua kithuahkhopna sung-ah akihel loding-in khaam loding ahihman-in minam kikhenna piangsak loding cih theihsa ahihi\nPasian’ Kumpigam’ ading taktak-a mapang Pastor khat-in (zu-ne, thaangtat, guta, misuam sumsut cihte-a kipan asia-a akiciamteh mite’ lakpan-in ahihkeibuangleh) minam kithuahkhopna pan-in ama’ pawlpi mite khenkhia tuan loding ahihman-in minam kikhenna piangsak loding-hi.\nPasian’ maaipha azong taktak Pastor te-in pawlpi mite’ lak-ah kitot kiseelna a-om ciang-in humtuam paihtuam neilo-in lemtuah tawntung-a, pawlpi sung-a nupa kitawng a-omleh lemtuah-in Pasian’ daihna maleepsak-hi\nPasian’ maaipha azong taktak Pastor te-in amau’ ngahding meetna’ sang-in apawlpi mite’ ngahding meetna zonsakna lam-ah thahaat uh-a, pawlpi mite akhasia a-omleh neem siam-in, athaneem a-omleh thapia thei-a, azawngkhaalpente thapiaknawhpen zawden-hi.\nPawlpi mite khihcip lo-in amau’ upna-tawh akip ding-in Pasian’ thuthuukpite thunsiam uh-a, thukhunte leh heencipnate-tawh kuamah thukhen lozaw-uh ahihman-in akip sunsunte naakpi-in kip-in muanhuai-hi.\nBiakna sung-ah panmun tuamtuam-tawh pawlpi mite zolbawl leh khihbawllo ahihman-in panmun-tawh buaina tuak ngeilo uhhi.\nHihte-tawh akilehbulh-in minam kikhenna leh kideiidanna apiangsak pastor akici mite-pen:\nDisqualified pastors te’ ngiimna-pen Pasian’ Kumpigam apauhlap-bek hi-a, amau’ mualsuang leh ankuang dingbek azongte hi taangpi uhhi\nMualsuang leh ankuang ahihman-in ama’ pawlpi mite mundang-ah apai-loh nading-in naakpi-in khaam-hi (social interaction khaaktan)\nPawlpi mite humtuam paihtuam nei-a, kitawng kiseel omleh ama’ thuthu mang ding-a a-upmawh zawkpen panpih pah-in thu langkhen ziauziau uh-a, nupa kitawng omleh azawhngaap zawkpen pumgup pah-hi. Nupa kopkhat sung-ah akhatzaw azawhngaap phatkeileh nupa kitot nading-in lamsialsak theilaai uhhi\nPasian-in mikhempeuh suahtaakna pia kimlaai tuabang pastor akici te-in amau’ pawlpi mite gaapcip-in khihcip uh-a, “hiate-tawh kiho loding, hiate’ inn-ah hawh loding., ” cihte-a kipan thukhun tampi-tawh heencip uhhi.\nPasian’ Kumpigam’ ading pauhlap bektawh amapang ahih nungsang-in amaute’ kam mahmah pan-in zuauthu leh zuau phuak-a mi gensiatna pusuak tawntung-hi.\nAmau’ molhtum-a zat theihding-a akoihte ahihleh avaal akaan-in pumphat uh-a, tuate’ sumpi leh sehsuahte maantak-in la ngiatngiatlel uhhi.\nMi maaivil dingleh migensiatding olsak mahmah uh-a, Pasian’ min thaangzat mahmah ahihman-in amau’ cihbang acilo mite “dawi” bang-in mu-pah giapgiap uh-a, mihingpen vanzat bang-in seh uhhi\n“Biakna bekbek” ci-kheem uh-a, amau’ thuneihna akhan nading leh akip nading-in politics kimawl uhhi. Akam uhtawh “Minam vaai leh politic-pen Pasian’ Lampi-tawh kinial-hi” cihcihleh politics kimawlzia-tawh pawlpi mite vaaivaan-in pawlzong ahihman-uh’n kidemna leh ki-elna a-omloh phamawh hongsuak-hi.\nPolitics kimawl-uh ahihman-in mi khatpeuh aletcip nading-in panmun tuamtuam-tawh zol uh-a, hunkhat ciang-in panmun kilaihna/kikheekna omleh thusia-in zuulzuih pahciatciat lel-hi.\nHihbang pastor te’ ziak-in minam naakpi-in kitamzaan-a, amaute’ ziak-in bangmah theilo taangpite-in “biakna leh minam-vaai akido sa” uhhi. Moses’ Laaibu 5 teng khempeuh Israel minamte’ minam kalsuanzia leh vaaihawmzia akiciaptehna ahih ziak-in hih “biakna leh minam-vaai kido” cih uplehsaanna-pen akhial-in I-ciamteh dinghi.\nAsiahuai zawtham khatpen, leitung khatna atung khinsa Zomite’ lak-ah pawlpi phuhna ki-ultungsak lualiang-a, aciillam-in “tuipi gaal-ah” ci-in kikhawmkhawm liailiai saamnapi-in mualsuang-mah kiphut tangtang-hi. Khua lam-ah kuama’ theihzong hilo, bangmah hilo, gam nihna-ahzong kuama’ phawkkhaak hilo, neektawmzong leltak-mah gamthumna atun ciang-in amah apawlpihding khatle-nih atheih man-in hong kipan giapgiap pawlkhatte’ ziak-in minam naakpi-in kikhenthaang-hi. Tuabang mite-in Laai Siangtho mahmahzong theilo, gina simngei ngaplo hong kipat ciang-in atung-a disqualified pastors I-cihte’ sang-a asiahuai zawtham politics kimawlna hong bulphuh-uh ahihman-in amau’ kiang-a kikhawmlo mi peuhmah bangmah-a simlo, langbawl, elbawl, haza cihte hongvawh uh-a, minam kikhenthaang bekthamlo ki-gaalbawlna ciangdong hongtun thei-hi.\nPastor te’ ziak-in minam kikhenthaang lo-a, pastor cinglo pastor kineih mite’ ziak-in minam kisia-hi.\nKeima’ mimal muhna ahihman-in thudam-in kikupding I-ki muak uhhi.\nPrevious: Cimphawng ki puahkawm, ZomiDaily simkawm in #2\nNext: LZI Kipawlna: 2016 Zomi Nam Ni Thupuak\nMalaysia, Penang ah alu leh agilzang teng aomlo misiluang khat kimukhia\nTulai kawlgam Khuahun (18 Sep 2015)\nPope Francis leh Aung San Suu Kyi kimu in Diplomatic Relation kipsakta


url: =Thai te’n Kawlgam ah Hospital nasia mahmah 2 lamding :: ZOMI DAILY\nposted on 28 January 2015 at 2:44 pm Lomkholna: Health, Myanmar, News, Sawltak\nThai gamsung Private Hospital Group lakah agolpen thumna in aki ciamteh ahi “Thonburi Hospital Group” te’n Kawlgam ah zato nasia mahmah 2 lamding in thukimna neikhin cih Bangkok Post te’n genkhia hi. Thonburi Hospital\nGroup te leh Ga Mone Pwint Company te’n hih zato lamtheih nadingin thukimna suaikai tading uh a, tuakhit ciangin zato innpi lampahding uh cihi.\nThonburi Hospital Group aneipa pen Dr. Boon Vanasin hi a, Thai gamsung bekbek ah zato 22 neikhin hi. Yangon ah US$100 Million bei in zato hoihmahmah, Standard sangmahmah nih lamding in akipanta hi a, Mandalay ahzong zato khat lambeh tohding gelnanei cih kiza hi.\nKawlgam sungah Ga Mone Pwint Company tetawh na semkhawmding uh ahih manin, 40 Percent pen Thonburi Hospital Group hiding a, adang 60 Percent pen Ga Mone Pwint Company khutsung hiding cihi.\nDr. Boon Vanasin in agenkhiatna ah amau Company pen Kawlgam ah Full Operation Hospital in alut masapen hiding cihi. Hih Hospital nihte hangin Kawlgam sungah cidamna Health Care lamsang khantohna tampi piazoding in ki lamen a, tuaban ah Thai gam paisese kullo in zatui hoihnono tawh Kawlgam ah cina te kibawlthei tading ahih manin, mipi te’n tampi noptuam pihding zong ka lamen mahmah hi cihi.\nThonburi Hospital Group te Hospital anih in ki zokhin leh lupna 400 phading cihzong kiza hi.\nKawlgam pan mihau te, sumhau te in natna khatpeuh aneih uhciang in Thai gam ahih keileh Singapore cih gam khangtozaw te ah kibawlding in paipahpah uhhi. Thai gamsung ah gamdang pan cina akilakding in apai atamzaw pen Kawlgam pan ahih manin, Kawlgam ah zato honding a khentat hi ung cimawk hi.\nKawlgam khitciang atamzaw pen Europea leh Arabian Peninsula gamte pan ahihi. ZD Sawltak\nPrevious: 2014 kumsung Kawlgam gamvai lam ah mipi te deih mi 5 le deihloh mi 5 te\nNext: Solkha tang nuai ah Tedim khuapi (13) ~ Hau Za Cin


url: =Kammal kilawm pawlkhat (azom 01 August) :: ZOMI DAILY\nposted on 7 August 2014 at 6:22 pm Lomkholna: Article, DavidTuang, Zomi\nKammal kilawm pawlkhat\nI kha thanem ahih manin Pasian pelh ding hi lo a, i khanem ahih manin Pasian belh ding ahi hi.\nNgia hi napi-in, Tuu vun silh kitam a,Tahum hi napi-in, taang lakah a po nuam kitam hi.\nA tawntungin hoih zo lo i hih manin, i hoih zawh nading kisin tawntung ding hi pah hi.\nMawh lua khial lua kisa-in, Pasian in kei bang lel hong it lai zen tam maw, i cih laitak hun pen Pasian in hong it penpen hun laitak hi gige hi. Pasian’ maisak nopna pen mawhna khialhna tam maw tawm cihte tungah kinga lo zaw a, a ki tamzan’ lungtang leh a kisikkik nuntakna tungah kinga zaw hi.\nI khut nin-in a siangtho’ loh ciangin, deih bangin i zat ngam loh mah bangin, i lungsim leh i gamtatnate siangtho loin, a nit leh, Pasian in a ma deih bangin hong zangh thei lo hi.\nNangma dinmun leh nangma pianzia taktak,nang leh nang na kitel nak leh na utut-in,na pau ngam kei ding hi. Eima dinmun leh eima pianzia tak tak kitel lo pi-a,mawk paupauna pen haina kilatna hi-a,tua bangin,na om khak zenzen leh midangte’ upna leh muannate ngah thei/zo ngei lo ding na hihna phawk gige in!\nI Kha thahatpen lai takin Topa’n hong itin, hong pakta mahmah a, i kha thanem mahmah lai tak na ngawnin zong, Topa’n hong it veve-in, hong\npampaih tuan hetlo hi. Abei thei lo leh a kikheel ngei lo itna tawh hong it eite’ biak Pasian khat bek om hi.\nPasian ading ahih nak leh, i omna peuhpeuhah ihih theihna bangbang tawh ma pangin kipiakhia lel hi. Minam, Pawlpi leh tanau vai tawh kalsuanin biakpiakna sungah deidan’ i neih lai teng Pasian’ hoihna taktak mu thei ngei lo hi hang.\nKi lamdan’na a om lo pianthakna pen, ki tuhtuh napi-in a pokhia thei lo khaici tawh kibang hi. Ki tuhthuh napi-in a pokhia thei lo khaici pen a bangci khaici nam cih i thei hi.\nPrevious: Gmail ah Non-Latin Character tawh min ki gelhtheita\nNext: Kawlgam kumpi sanginn ah minampau (Ethnic Language) ki sinthei tading


url: =Tuunnu’ Suunkhua (Mother’s Day) ~ Pu Zokhai :: ZOMI DAILY\nposted on 6 May 2016 at 10:50 pm Lomkholna: Article, TuunlehZua, Zokhai\nTuunnu Suunkhua Thupuak! (Mother’s Day Message) :: “Tuunnu’ Suunkhua” ci-a lakam-tawh kong’ pulaakna ahang-pen “Nute’ Ni” cihciang-in “Mothers’ Day” hiding, leitung-ah nu nih anei peuhmah om theilo, naubu khatbek ciat pan-a asuak vive., hih ni apankhia mite mahmah inzong “Nu’ Ni” ci-ngiat ahihteh cihthu, leh “Suunni” cilehang vaan-a khuavaak hongpia nii (sun)-acihna hizeel ahihman-in lakam-in ni (day – khuavaak hun sungteng) suunkhua kici-a, nii (sun – khuavaak leh lumna hongpia vaan-a agolpi-pen) suunni, zaangni, kici aihman-in “Mother’s Day” ading “Tuunnu’ Suunkhua” ahongzangh kahihi. Tua-tawh kizuui-in “Father’s Day” zong “Zuapa’ Suunkhua” honghi dinghi. Tuunnu’ min-tawh kipsak pahni.\nTuunnu’ Suunkhua-tawh kisai kinialna leh kitukalhna omngei khin-a, taanglaai Greek te leh Romans te-in amau’ nusian biakna zuui-a abawl-uh Topa ZEISU’ hong suakma kum 250 laaipek-a abawl khitsa-uh hi-a, Church of England-in 1600 kiim-a kipan-in Abitlaai Nungak Mary pahtawina leh nute akipahtawi nading-in “Mothering Sunday” bawl uhhi. Biakna-in makaih ahihman-in Greek leh Roman biakna deihgawh-tawh hong kisuun-a, deihzah-in gamkeek zolo-in mun tampi lawh zolo-in kumzalom 19 sung-ah hong daai kiik-hi.\n1872 ciang-in laigelhsiampi leh leeltongsiampi (writer & poet) Julia Ward Howe-in June kaalnihna Tuunnu’ Suunkhua-a akibawl nading US Gamukte’ kiang-ah hong pulaak masa-a, ama’ omna Boston-ahzong June kaalnihna sim-in Tuunnu’ Suunkhua-tawh kisai kimuhkhopna leh kamkum khopna naakpi-in zomto den-in, “Daihna” bulphuh numeite’ suunkhua mipi’ lungsim-ah hongthun-hi. Lungkia hetlo-in azop tantan hang-in 1880 nungsang hong daaikiik leuleu-hi.\nAnunungpen “Tuunnu’ Suunkhua’ Tuunnu (Mother of Mother’s Day)”-pen US gammi Anna Jarvis hi-a, Tuunnu’ Suunkhua neihding alunggulhna leh akician lahthu/sil tampi gelh-in pawlpi biakinn tuamtuamte-ah hawm, upa vaaihawm phualte-ah puak kawikawi-in atawpna-ah 1914 May 8 ni-in, “May kaalnihna Nipi-pen Tuunnu’ Suunkhua” ahih nading US President Woodrow Wilson-in limkaai giap takpi-hi. Anna Jarvis hihzah-a athahaatna-pen ama’ pianna nu – Anna Marie Reeves Jarvis’ tawsawnna hi ciitciat laailaai-hi.\n“Tuunnu’ kiang-ah itna lahna”-pen leitung mihing khempeuh-in hoih asalo om buanglo ahih-tawh kizuui-in leitung-a gamlian masa khang masa khempeuh phial-in “Tuunnu’ Suunkhua” bawl uh-a, kumzalom 21 peetpeet ciang-in Zomite-zong bukaan khia hong-om zeuhzeuh-tawh kituak-in “Nute’ Ni” kici lanlan-in ataangpi (vekpi ahihloh hang)-in kibawl-a, nute itna la, lai, leeltong cihte akipanpan I-hihi. Anna’ patkhiat-pen dawi biakna-tawh kizom hilo-a, biakna khat bulphuh-a kipan-zong hilo-in “Nu: Tuunnu” itna ngiat-tawh anu’ thu mang-a hong kipto ‘gualzawhna’ ahihman-in leitung azelhzo hikha dinghi.\nTuunnu’ Suunkhua-a gending leitung-ah aminthang leh alamdang nu-manpha tampi http://www.livescience.com om-a, ahizong-in nang leh kei’ ading-in amanpha-lua, alamdang-lua omlo-hi. Nang’ ading-in na’ pianna na’ tuunnu bekmah na’ tuunnu hi-a, mite’ tuunnu bangzah-in thukhual-in, pil-in siam-in meelhoih taleh na’ tuunnu-pen na’ tuunnu ahihi. Hih kammal zah-a akhum kammal leitung-ah ka-muzo kei-hi.\nTuunnu Suunkhua-pen I’ pianna I’ nu-ciat I’ pahtawi theih hun hi-a, kuama’ hehtheih omlo, kizahpih maimai-theih omlo-in mikim’ ading nute phawkna laihoih, leeltong leh lahoih nonote na-khahkhiat theih hun ahihi. Zomi pupa ngeina-ah nulehpa khawng phat tangtang, ‘hong it-ing, hong ngai-ing’ cih tangtang tepawl zat kisiam lo-a, ngeina khat bang-in nana kineilo ahihman-in, ‘Nu-aw, na’ meel hoihlua, hong it lua-ing” cihding khawng haksa kisa mahmah-in kizahpih thei hihang. Pupa’ ngeina-ah kizanghlo ahihman-in a conservative diakte bang-in tuabang kipattahna-khawng thupi salo hihang.\nKhatveivei mi khatpeuh-in ama’ pianna Nu a-itna hongsuut ciang-in azahpih leh asim thadah-zong ki-om thei-a, ahizong-in thuhoihte ahoih-a ala-thei mite-in ama’ maailam phattuam nading-in mangthei ahihman-in gelhtaak sa-in ka’ pianna Tuunnu’ sinthu khaubang kongsuut nuam-hi. Ama’ min-pen Awi Khan Cing (Cingtom) hi-a, Pu Gualnam sungpan Pu Mitsuum suanmi ahihi. 1939 kum-in Zogam, Tedim Khuapiseh Laaitui Khua-ah suak-hi.\nKa’ Nu-pen meelhoih mahmah-a, Hualngo kual leh Lushei gam-a mi honkhat-in thei mahmah uhhi. 2000 kum-in Aizawl-a Lushei puteek pawlkhat-in, “Nang Laaitui na-hihleh Cingtom adam laai-hiam, na-thei kha-hiam?” hongci uh-a, “Ka’ Nu-hi. 1993 kum-in hong nusia khin” kacih ciang-in, “Cingtom, ta ding-in meelhoih keisicia” hongci uhhi. Tua puteekte ka’ Nu en ding-a Laaitui hongpai ngiat-uh cihi. Meelhoih mahmah napi-in kiniamkhiat mahmah-a, meelhoihna kiphatsakpih hetlo-hi.\nKa’ Nu leh ka’ Pa akiteen-a kipan-in mohoih ahihna kilangh sak-in, nasep haanciam mahmah, neeklehdawn kidawm mahmah, tua ziakmah-in gilpi natna angah ahihi. Nausuak dekdek, gil golpi nangawn-tawh simhlo kuan-in zolo kuan-a, suunsiah gina-zong kineilo, lokhomi kihi ahihman-in gilkial dangtaak naakpi-in thuakkha dinghi. Apasal-pen innluan ahihman-in innluah’ zii piicing ahih nading-in athukhualna leh athuakzawhna naakpi-in khangkhaan-hi. Saangkah hetlo-in, အ.အ.အ (အ သံုုးလံုုး) akici nitaak saang kah-in Zolai simthei-in tawmtawm gelhthei ciangbek ahihman-in tate lailam-ah deihsak mahmah-in hong tawsawn mahmah-hi.\nKa’ Pa-in Pasian’ Na hongsep ciang-in zinsuk zinto den-a, naute cinpih ngeilo, thamlo-in innvaai lovaai-ah ka’ Nu bekbek hongsuak-hi. Mi’ khawhcia ahihloh hang-in lokho-in, tua mah-tawh hongvaak ahihi. Ka’ Pa-in Pasian’ Na asep hang-in mite’ itna citpiak longal khasum peuhmah lalo ahihman-in ka’ Nu’ van naakpi-in gikding ahihlam anungciang-in akithei panpan ahihi. Pasian-in thupha pia ahihman-in lo neuno khat pan-in ante taksa-in, kumsim-in an kikham toto dinmun-ah ka’ Nu’ khutma alamdang ka-mu thei-hi. Lokhawh singpuak-pen nupi khempeuh lak-ah ahaatpen leh athasiallo penpen ding-in kaseh-hi, banghanghiam cihleh dam hetlo, gilpi natna-tawh cilgial phuulden kawmkawm-in asingpuak-pen kei leh ka’ nau-in ka-suanh zokei uhhi.\nPasal’ tung-ah akicing zahtaakna:\nHih-pen Zomi nupi khempeuh-in simleh ka-lunggulh ahihi. Ka’ Pa-pen Pasian’ Nasepna-ah khasum saanglo Evangelist ahihman-in innvaai lovaai khempeuh ka’ Nu-in hongvaan hi-a, tuapipi-mah ka’ Pa peuhmah maaipuam-tawh a-etlam ka-mu ngeikei-hi. Ka’ Pa-in asap naakleh ama’ omna pan-in “Hawi” cihsan-ziau ngeilo-in, “Bang-a, U?” acihleh agei tung lianlian-hi. (hih-pen thupi sa-in genzeel kahih man-in ka’ zii-zong ka-sap naakleh ka’gei hongtung lianlian-hi.). K a’ Nu-in ka’ Pa asap ciang-in “U” ci-in amin nangawn-tawh zomlo-hi, bangzah-in khum dinghiam! Ka’ Pa-inzong “Lawm” ci hiauhiau bek-a, amin-tawh asak ka-za ngeikei-hi.\nKhasum saanglo-a thamang, hunbei-den ka’ Pa-pen ka’ Nu-in naakpi-in itna leh zahtaakna pia-a, apau peuhmah khatvei-beek aniallam ka-za ngeikei-hi. Maaipuam leulau-a ka’ Pa’ pau adawnlam peuhmah ka-thei hetkei-hi. Ka’ Pa-inzong awkhauh peuhmah-tawh ahopihlam ka-za ngeikei-a, khatvei mahmahzong hap ngeilo-hi. Ka’ Pa-in ahihleh ko unau-zong khatvei-beek hong hap ngeilo, kiuh leh saat cih peuhmah hongzangh ngeilo-hi. Ka’ Nu-in ka’ Pa khatvei-beek phunsan ngeilo, thamlo-in, leengla honghawhte, ka’ Pute-a kipan akuamapeuh’ tung nangawn-ah ka’ Pa ahawmthawhna cihbang kammal ka-za ngeikei-hi.\nAhitheiding-tawh akisut hang-in hi hetlo-hi. Pasian’ Naseem-a zinden, inn hongciah sunsunleh Lai Siangtho sim, Pasian’ thu, leitungthu, thu-kineihna cihte-a kipan thudong-a honghawh khempeuh tutpih, holimpih, ka’ Nu leh atate hun hongpia ngeilo hi-a, hihbang mi-pen “Pasian’ naseem I-citazong-in” ci-a apasal aphunsanlo zii-pen tawm mahmah ding-in ka-umhi. Phunsan lehzong “ahiding mahhi” cihtheih luat ding-in Sia Thang Khan Hau (paisa)-in, “Sia Vungh-aw, na’ tate hunpia in, hongkhan ciang-in kisiikding hiteh” acih ciang-in ka’ Pa-in, “Haupu-aw, tate pattah nading ka’ nupa-uh’n laisiamna neilo kahih man-uh’n ken Pasian’ thu gen-in ka’ tate Pasian’ hilh ding-a apia hizaw-ing” ci-hi. Ka’ Nu leh ka’ Pa asutuah-nuam cihbang hilo-in ka’ Pa-in azii atate hun hongpiak zekding deihsakna ahihi. Ka’ Nu ahihleh phunsanlo thamlo-in, nuihmaai-tawh a’pasal muakden-a, Nu lamdang mahmah ahihbang-in Zii lamdang mahmah ahihi.\nTedim, Lawibual (BOC) Pa Hau (Pa Daal Kham leh Pa SuaDaalte’ pa) te’ kongbuuk-ah ka’ omlaai-uh 1977-79 sung-in ka’ Nu-pen “Ngalliam Tuunnu” ahihna tu-in hong pulaak khia-ing. Kei-pen kum 3 – 4 hi-in ka’ mitkha-ah honkhat luai laai-hi. Leiluum Sikha-pen numei khatbek genloh pasal nangawn honkhat alau mahmah-uh ahihi. Pa Hau te’ kongbuuk ka’ omna uhpen labuuk akici azawl pheiziau-a kilam hi-in innsung-zong kideiilo, pang4 ki-uum, atung siikkaang kikhuh cihciang hi-a, ahuan khang-ah peelthei I-cih pear kung lianpi po-hi.\nNitaak khat, sanggammeelmak (dusk) laaitak-in huan-ah ui honkhat-in naa-ziahziah ahihman-in baangkua kongbiang pan-in ka-etsukleh avom meumau agol mahmah khat peelthei kung tung-ah kingai-in tu-a, akiim-ah uite diang ziahziah-hi. “Nu, maa huan-ah..” kacihlianleh ka’ Nu hong leengphei-in ka’ baanbul-in hong mancip-in innsung-ah hongtuah phei-a, kong khaakcip saisai-hi. “Bang-a, Nu?” kacihleh, “Shiuuu” ci-in adaai ding-in honglak ziau-hi. Khuaziing pah-a, tua agol mahmahpen hongpai to-in innkuan-ah naak vanvan-hi. Ka’ Nu-in lupna-ah ka’ nau-tawh hongsial-in, khuukdin-in thungen-a, mei sumit-in “ihmu vuau, lau nading omkei” hongci-hi.\n“Lau nading omkei” ci ahihteh alauhuai khatpeuh om hizaw khading ci-in ka-hak teeltaal-a, mi’ daih mahmah khitciang-in inntung siikkaang hong kisiikphei ziahziah-in siikkaang bangpen hong depsuk gawp-in ka-muhi. Ka’ Nu-in kei a-ihmu khin hongsa-a, amah thoto khiankhian-in khuukdin-in thungen leuleu-hi. Ka’ lungsim-ah, tho khiankhian-a etsimding bekbek ka-ngaihsun-a, ahizong-in ka’ Nu-in hongtaai dinglah ka-uut kei-hi. Ka’ Nu-in thu anget khitteh hongzawt thiamthiam-a, a-ihmu kineih kahih man-in khuisa-in amah tawlnga leuleu-hi. Adenmah ciang-in innnuai pan-in sual hong khawngto leuleu-a, ka’ lupna bang-uhpen liing liahlaih zomawk-hi. Ka’ Nu thoto khiankhian leuleu-in thungen-a, athunget man naailo-in hongdaai dide-in, sawtlo-in ka-ihmu thei-hi.\nAziingciang-in Anlangh pan-in ka’ Pa hongtung-a, Anlangh-a sanggamte-in itna citpiak-a amat akgual nih hongpua-hi. Ak puul laaitak ahihman-in ka’ Nu’ kiang-ah ka’ Pa-in, “Akpuul-in hongpha veveding, go lelni’ng-e,” ci ahihman-in ka’ Nu-in akgo-in agilpeeng hong emsak-a, ka’ naulah kum khat khawngbek ahihman-in keiguak-in akgilpeeng emkeu ka-neek ciilna ahihi. Banghanghiam cihleh khua-ah hileh ute-tawh tawmtek-a kihawm kahih man-uh’n akgilpeeng cindum ciacia khawngbek akine ahihi. “Ka’ Nu-in zaantaak-a thupiang ka’ Pa’ kiang-ah agen tammaw” ci-in ka-ngaakngaakleh tuni ciangdong gen naailo-hi. Khua-ah 1990 ciang-in gen kizom-in ka-genleh ka’ ute-in, “Nang kum 3 vaaldeuh khawngbek, na’ mang hikha dinghi” ci-a, ka’ Nu-in, “Amang hi hetkei, kuama’ kiang-ah ka-genloh hiven., Khai-in aphawkloh kon’ genloh tampi omlaai-e,” ci-in nuui hiuhiau-a, ka’ mitkha-ah zaanni, tuni leh ka’ sihni ciangdong mang ngei nawnlo dinghi.\nNumei dang khatpeuh hileh, “hici, khaci, lau, khua-ah uutzaw,….” pauhlapding tamcihtak-a atam kimlaai, paulo phunlo-in apasal’ masuan-ah apasal alungnuamlo sakthei thu haksate nangawn paulamlo thamlo-in iimzo cihpen ka’ Nu-mahmah lamdang ka-sa ngaungau-a, “haangsan (brave)” ka-sa mahmah-hi. Tua ni-pen Leiluum Sikha munuam-a ka’ hah teeltaal manbek-a tua nitaak/zaan thupiang khatbek aphawkkha kahi zaw-a, kei leh ka’ Pa-in atheih khaakloh ka’ Nu-in Pasian aap-a a-iim khiinkhian Leiluum Sikha buaina tamveipi athuaklam anua ciang-in kithei saansaan-a, ka’ Nu-pen kei leh ka’ Pa leh ka’ sanggamte’ ading-in “Ngalliam” taktak-hi ci-in ka-kipsak seemseem-hi. Pasian upna bekbek-tawh Leiluum Sikha nangawn anangzo liimbelh Tuunno Ngalliam ahihi.\nLawibual pan-in 1978 kumbei lam-in Tedim Khuukpi Veeng aciki Lasiam Pu En Lam Cin te’ inn khang-ah Tualzaang-a ka’ behte-uh Pu Zaam Pau te’ inn saap-in ka-kituahphei leuleu uh-a, tua laai-ah Pi Maan Cin te, Pu Son Cin Lian te, Boo Zelman te, Lasiam Pu Am Pau cihte-tawh ka-kiveeng uhhi. Ka’ Pa-pen angei-mah bang-in azinden hi-a, ka’ Nu-tawh, ka’ nau leh ka’ U Ciin-tawh koteng innpi khat sung-ah ka-om uhhi. Lokhawh nadinglah lem taktaklo, ka’ Nu-lah summeet bawlna lamsang van-khawng zuak siausiau-theinam hilo ahihman-in singpuak-peuh naseppi-a anei suak-a, ahizong-in Sia Haupu (Thang Khan Hau) te’ khanghuan Tuilehluan-ah lo huangsungcia phial khawngkhat ka-kho uhhi.\nKhuukpi Veeng ka’ tunciil uh-a kipan veenglehpaam belhding meeltheih kician omlo thamlo-in, veeng naupangte-in naakpi-in hong simmawh uh-a, ka’ innsaap nangawn-uh suangtum-tawh hongdeeng zeel uhhi. Tui haksa ahihman-in khuukpi luui-ah beel kigual timtem-a, ka’ beel khawng-uh hong khuuksak zeel-uh ahihman-in beelkiilteng dep zihziah-hi. “Ta” I-neih takciang-in I’ tate hongki tuambawlsak kiukiau nangawn naakpi-in laaitang na mahmah ahihlam ka-veitheih takciang-in ka’ Nu alungtang bangzahtak-in naa-ding cih tu-in ka-theician seemseem-hi. Suaklu-peuh, thangkhuaipum-peuh tawi-in vaakkhia khale-ung hong kisut giap zeel-in, piakei le-uh hongvua giapzeel uhhi. Ka’ muhloh-in ka’ Tuunnu-in luankhi bangzahvei anuul zentam ci-panpan-ing.\nNi-khat Tuilehluan-ah ka’ Nu-tawh ka-kuan uhhi. Pa Haute’ lonawl taaksing tung-ah ngaltuun kaai khat mu-in Zongeina-tawh kituak-in amu masate-in naangkual-hiam lopateh hiam-tawh asing avialh naakleh kuamah dang-in tua khuai khoih theilo ahihi. Ka’ Nu-in lopa sauté bot-in tua taaksing phung-ah vial-hi. Zongeina khat honghilh nana-hi gige-hi. Kaal khat-khawng ciang-in (amin genkei ni-in, zong nana kisuang nawn hetkei unla) te-in ka’ Nu-tawh ka-kuan uhleh nana-haal uhhi. Ka’ Nu-in, “Hih khuai ko’ ciapteh masak hi-a, asing mahmah-zong Haupu te’ sing hiven, no abangci-a haalliang naivua?” acihleh “Nang-tawh bang kisai, ngaap nahihkeh paukawh” ci-ek mawk-hi. Ka’ Nu-in, “Aw, limtak nana-nei vualeh” ci-in lo-ah ka’ paisuk uhhi. Alungtang-ah bangzah tak-in avei-tam! Atapa naupangno’ khat maai-ah ‘simmawhna’ thuak, bangzah-in athangpaai zentam!!!\nNi-khat, Bawda Luui tung-a keenlak-ah singtom ding-in ka’ Nu-tawh ka-kuan uhhi. Ka’ Nu ahaangsan daan-pen tualaai-a ateeng Tedimte-in atom ngamloh keenlak-a singbulte ka’ Nu-in tom-a, kei leh ka’ nau (tua hun-in ka’ nau kum 3 vaalta) akhang-a luui-ah ka-vaakvaak uhleh sumkuang khat kamu uhhi. Nuamlua kisa-in mi’ hong muhloh khaakdingbang lau liang-in ka’ tawito laulau uh-a, anitaak ciang-in veeng tangvaalnote nih hongpai-in, “ka’ sumkuang-uh hongpia un” hongci-hi. Ka’ Nu hehpian-a, “No koi-ah na-mansak uhhiam?” acihleh, “Ko’ mansakna leh nang kisaikei, si-nuam nahihkei uhleh hongpia” cigiap lel-hi. Ka’ Nu-pen atate’ lungdam mahmahna khat khahsuah leuleu ahihman-in bangzah-in naa asatam! Ahizong-in, ama’ hehna akampau leh amaaitang-ah atate-in amuh khaakloh nading-in kikeem-in kimaaitaiisak veve-hi.\nHihte khempeuh ka’ Nu-in ka’ Pa’ kiang-ah ko daidai cihbang peuhmah ka-za ngei hetkei-hi. Lawmte khatpeuh’ ciamnuih khawng apasal’ tung-ah kihehsak gawp-a gen, khia, phun., naupangno kaalthu khawng apasal’ tung-ah action alaak hamtang dingkhawng-a khia puutsaat, cihbang numei za-in tam mahtaleh: Siamsinna anei kilkello, Kawlpau, Maangpau, Vaaipau athei vetlo, Guunkhawm khengsuk ngeilo, Ciauguun gaalkah ngeilo miimbang pianna ka’ Tuun Ngaih pian-indang-e, luan-in zau sa’ng-e.\nTuni dong ka’ khitui luanna:\nLawibual Veeng-a ka’ omlaai, kum 4 pha dektak hunlaai-in ka’ Nu naakpitak-in hong cina-a, ka’ Pa-lah khuadang-ah azin laaitak Dimpi Khua pan-in kaki-innluanpih te-uh Pu Cin Khua Thang’ zii (Pa Kaam Kheen’ Nu) hongpai-tawh kituak bilbel-in honghuh thei-hi. Amah-pen numei niinneihna lamsang dammawhna-tawh zato hongzuan ahihman-in agimnamsia sese-hi. Ka’ Nu taang zolo-in lupna tung-ah lum-a, Nu Ciang-in an hongluui ciang-in, “Nang uihteh, ka’ Nu’ piak-bek duh-ing” kaci sese-hi. Ka’ neulaai-in niinkih lamsang-ah akhonkheng phial-a akih khat kihi sese-hi. Nu Ciang-in, “Nu Cing-aw, hih-in nang’ piakbek duh sese-e” acih ciang-in, phun hetlo, pau hetlo-in mitsi zungzung-in lupna pan-in hong thoto-a, Nu Ciang’ kiangpan-in ankuang la-in hongpia-hi. Tua hun-in alimna leh amanphatna ka-theihloh hang-in tu-in tua an: leitung pan-a alimpen an ahihlam leh leitung pan-a amanphapen an ahihlam ka-theitel tahi.\nLamdang sa-ing, thuuk sa-ing, zaii sa-ing. Kam-tawh ka’ gensiang zawhloh/ theihlohlam tu-in tel panpan ta-ing. Hihbang Nu manpha na’ tate-uh na’ guannuam uhhiam? “Denteh agilkial peuhleh nelel vaak-e” cihding-in uuk-huai ka-sa mahmah ngaungau-hi. Ka’ Nu-in cilo-hi. Mite bang-in saangkah, laihilh, laisimpih cihte ama’ dinmun-tawh akituaklo ahihman-in saang hongkha ngeilo-hi, banghanghiam cihleh ka’ ute nungak tangvaal hita ahihman-in ka’ ute-in saanglam, lailam hong pantah zaw-a, ka’ Nu ahihleh asihciang dongtak-in a’ itna damtui kiamlo, buantui kihello, niinpa nahpa kihello itna damtui hongluan den-a, tuni leh leitung beidong luangden dinghi. Leitung-ah hun aneih nawnlohlam atel takciang-in, ka’ ute siamsinna danh-sawm akaanzo a-omloh naasa simsim ahitam, “Danh-10 nana-zo hamtang in” hongci-hi. Ama’ lungdeih tampi lak-ah nengno khatbek ahi danh-10 ka-zawh akitheih hun-in Shan Gamseh, Wongkang suangkhuuk-ah ka’ Tuunnu sial-in naubang ka’ kahna ka-ngilh zodiam!\nNu’ Thumanna Alawhtaak:\n1992 kum-in lokhomi akihih baan-ah, ka’ Pa-zong Pasian’ Nasepna masuan azop zawh nawnloh sawtsimta, ko unaulah saangkah kim, tua kawm-in Mualnuam Taám kuampi khat saap-in lovaat-in ka’ unau-uh’n ka-giak uhhi. Nu-in lupna tung-ah akikhoi kimlaai hongmuang deksuai naailo ahihman-in, “No unau’ lovaat neulua dinghi, khatvei va-giak kiik un” hongci giap-hi. Ka’ upipa-zong thukhual mahmah khat hi-a, nial hetlo-in, “Pai vuauleh, kipan kiik ni-ei” ci-in ka’ kuankiik uhhi. Tangvaal thahaat laaitak vive kihi-a, lo-pen zaa mahmah-hi. Pasian-in thupha hongpia-a, vaaimiim bawk 800 (vaaimiin gaap 18 – 20 ciang-a bawk khat-a akikhih) leh akanhelh (suankaangpi-tawh kanghul-a akiphokeu vaaimiimtang) bung 60 hongla sak-hi. Ka’ theihzawh an ka’ hauhpen kum-uh honghi ziau-a, tua pan-in ka’ Nu-in themthem hong muangthei saam-hi.\nNu-in bangzahta-in tate pil kisa, haat kisa, siam kisa mahleh hongmuang baihlo, hong hawmthawh tawntung-in hong tawsawn tawntung-a tua-pen athuuk ITNA’ ziak ahihi. Ka’ Nu-in mi’ lak-ah hongphat kankan ngeiloh hang-in amit-heek bek-tawh hong pahtaakna ka-theitel lel-a, tua-in maaiam kum sawtpi’ ading ka’ thupha nana-hi denhi. Ka’ Nu-pen mi tampi-in “Meelhoih” ci-in aminzaak mahmah-uh ahihang-in kei bangpen nau akua-na (9th) kahih man-in kei’ theih ciangciang-ah meelhoih nawnlo-hi. Teekta guaita-a, thadim nawnlo-hi. Gilpi natna leh lungtang natna thuah ahihman-in amaaitang-ah silehsa dim hiilhial nawnlo-hi. Ahizong-in, anungak hunlaai-a “meelhoih” asa mahmah mite’ sang-in keimah-in ka’ Nu meelhoih kasakna lianzaw thamtham laai-hi.\nTumlam uplehsaanna (western perspective) bang-tawh ka-ngaihsut ciang-in ka’ Nu bangzah-in alungsim bangzah-in thahaat-hiam cihthu ka-phawkthak mahmah-hi. Tanu nihna-pen kum 12 kiim-in deihhuai mahmah laaitak hong nusia-a, tua zom-ah khat nausia sawnsawn-hi. Aliina ciang-in suaktuúng-in si leuleu-a, tuateng’ gau (impact) naakpi-a alian, akihaiicip theiding lungtang kitapna tuakto ngeekngeek mahtaleh Pasian Ummi ahihna nungta sakzo ahihman-in naakpi-in athupi numei lungtang cidam khat ahihi. Ngaihsutna acidam hang-in alungtang satak hong thazawm-a, natnateng hong kigawm ciang-in 1993 Jannury 15 ziingsang nai 6:15 hun-in Tawntung Tawldamna Munnuam hong zuatsan-hi.\nKa’ Tuunnu aduang-in paaibang ka-pom, mawngbang ka-kawi theilo zong-in, Tuunnu’n anbang hong itna, mubang hong ngaihna, lobang hong khualna guabang ka-hin sung-in sangsuulbang hongzuui dending hi-e. Zaalmang-a ka-muhciang nangawn-in laukha muang-in lungdeihpaal paakbang ka-tawi lawhhi. Simlei-a tui khempeuh akang zong-in Tuunnu’ itna damtui kang ngeilo ding-a, Simlei-a huih khempeuh aveng zong-in Tuunnu’ mubang ngaihna huihkhidam laangden dinghi. Tuunnu’ Vondeih, Zokhai (60 Narr-Maen Drive, Croydon Hills VIC 3136, Melbourne, AU)\nPrevious: Malaysia, Sarawak ah Helicopter khat mangcip\nNext: Amanpha Nu ~ Jam Daniel


url: =US President Donald Trump leh Mainstream Media te :: ZOMI DAILY\nposted on 24 January 2018 at 9:19 pm Lomkholna: News, USA, World\nTulaitak a US President ahi Donald Trump nuntak zia themkhat enkhawm pak sai dih ni. Hih Donald Trump icih pen Politician (nainganzi tamah) hi lo in, Businessman (Sipuaizi tamah) ahi hi. Amah pen itheihsa mah bang in Upstate New York City ah teng in Real Estate developer hi in Multi Billionaire (sum hau pa) ahi hi. Tuabek hilo in Reality TV show khat “Celebrity Apprentice” kici ah zong host a sem a, sum tampi tak a ngah hi ahi hi.\nAmah in Season 7 to 14 sung Host a, million 12 bang viewers a en om hi. Amah President ding a mee kuang a lui tak ciang in, Arnold Schwarzenegger in Host a, million 3 khong bek in en in nak kiat pha mah mah in, sum dik dek zo mawk hi. Politics a kihel ngeilo, Business sem gige khat pen thakhat in mee kuang ong lui vat mawk ahih man in kua mah in a cing ding in zong lamen lo lua in, ciamnuih na dan bek in ngaihsun uh hi.\nAdiak in Comedian leh mainstream media (Kumpi huhna a ngah CNN, MSNBC, NBC, ABC, NY Times, Wall Street Journals, Washington Post) ten mee kuang a lui cil lai a kipan tuni ciang dong in ciamnuihna in zang pha diak den kei uh hi. Hih mainstream media teng pen Democrate party gum vive, gay marriage support, naungek phiat (abortion) support vive na hi uh a, Hillary Clinton endorse thapia vive ahi uh hi. Pasian thu umlo vive hi lai uh hi.\n1988 Kum in Oprah Winfrey Show ah interview a neihna ah Donald Trump in President a dem loh ding thu gen a, dem hi leh a zawh ngap thu zong na pulak khin hi. Aman a genna ah Oprah dotna dawng in, “Japan te leh Middle East gamte in ong nuihsan uh a, Trade sum ki dawn tuahna ah ong ne tum uh hi. Hih pen a hehhuai mah mah ahi hi. Gamdang te nopneh in USA I om niloh hi” ci in na pulak khin hi.\n1987 Kum in CNN Larry King Live show ah zong interview na nei ngei a, tulai a a gen gen, America First a cih cih teng mah tua hun lai pek in na pulak khin zo hi. Ahizong in USA kumpi dem ding pen ngaihsut in nei kha ngeilo a, midang a dem ding om te in hoih takin American First cih thu ong tangko le uh a ut thu gen gen khin ta hi. Source:\nVideo: Donald Trump Teases a President Bid During a 1988 Oprah Show | The Oprah Winfrey Show | OWN\nVideo: Donald Trump: “I don’t want to be president” – entire 1987 CNN interview (Larry King Live)\nTulai mainstream media ten Donald Trump pen a gen na uh ah, numei te engbawl, simmoh (women abuser) ci leh nam deidanna nei lua (racist) neih kibang ki ngaite simmoh (gay te simmoh) mikang te bek bek thupisak (white supremacist) ama ngaihsutna tawh kibanglo te simmoh (bigotry) ci in nak gen mah mah uh hi. Evidence (teci kician) tak tak omlo pi in Russian te tawh ki uitui in 2016 election ah thu manlo nasem ci in ngawh uh a, aki cian teci omlo ahih manin up ding om lo a, fake news, thu phuah tawm cih san hi.\nTunai in Porn Star (adult movie star) Stormy Daniels tawh 2006 kum in Florida a hotel ah lumkhawm uh hi ci in allegation ngawhna tuak in ki min sia sak a, hih nunei paktat nu in kawimah a genkhe lo a, a kam a cip na ding in Trump Lawyer in $130,000 sum pia hi ci in zong Wall Street Journal news in gelh hi. Hih thupen a numei nun zong zuau pi ci.\nPresident Bill Clinton in ahih leh a hun sung in Numei tampi buan (rape) na pi in hih mainstream media ten tua zah pi in gen khia lo uh hi. Donald Trump in numei buan ahih lam pen kam bek tawh kigen a, evidence om lo hi. Democratic Senator Al Franken, in ahih leh galkap numei Afghanistan a a pai lai un a ih mut lai in a nawi meksak in photo ki zaih lai hi, tua ahih man in nung deuh in senator ahih na pan khol hi. Donald Trump a ki ngawhna te pen evidence (teci) omlo vive ahi hi.\nPresident dem ding a aki thawi tak tak pen 2012 kum ahi hi. New Spirit Revival Center pawlpi Cleveland OH, senior pastor Dr Darrel Scott leh azi Dr Belinda Scott mivom (African-American pastor) te in Liberty University convocation a thungena ah Donald Trump tawh akimuh vai uh genkha hi.\nVideo: Darrell Scott – Liberty University Convocation\nHih video atawp lam ngai leng, Belinda in a gen na ah 2012 kum in Donald Trump in Evangelical Christian makai te samkhawm in Trump Tower New York City ah private meeting neih pih a, kiniam khiat mah mah in, Pasian nasem makaite thu ong ngetsak un, USA gam in siat lam manawh deuh deuh ahih manin president dem ding ngaih sun ka hih manin thungetna ah ong phok un, ci in na ngen hi. Dr Scott in a genna ah, Donald Trump in tua lai a Pasian nasem makaite tawh a kimuh un Jesu gumpa leh Topa ding in sang in mawhmaina ngen in thungen hi ci hi.\nTua hun a kipan in Pasian nasemte tawh kithuah in Spiritual adviser nei in kha lamah zong khangto mah mah hi ci uh hi. Pasian nasemten thu gnetsak den in thungetna tawh President dem kipan khia ahi hi. Tua hang mah in Left wing media te up het loh kawmkal ah President zawng ong ngah takpi mah a, Pasian lemsak na om hi cih ki tel mah mah hi. Christian tampi tak in bel muangzo lo in anuntakna lui a a beisa a agamtat na teng sut kik kik uh hi, tuni ciang in tua mawhsakna pen bei tuan lo hi.\nAhizong in a mah vote te in mihau khat hi a, ana khialh khak phial leh zong president kician mah mah hi veve hi, ci in muang ve ve hi. Leitung ah akhial lo, a mawhlo kuamah omlo hi. Ahizong in mawhna kisik te Pasian in a mawhna uh maisak hi. 1 John 1:9 “Ahi zongin Pasian kiangah i mawhnate va pulak lehang, amah citakin thuman ahih manin, i mawhnate hong maisakin i hoihlohnate khempeuh hong siangsak ding hi.” Jesuh in zong mimawh te mawhna akisik nak uh leh maisak hi. Mihing ten zong mawhna I maisak zawh ding kisam hi.\nPresident Trump pen White House ah a lut tak ciang in siansuah in Muslim te biakna vanzat te khong siansuah in hemkhia a, anungta Pasian biakna mun in zang hi. A cabinet member te tawh nipi kal khat in khatvei ta Bible Study hun zang den uh kici hi. A cabinet member ding a a teel teng zong mi piangthak Christian vive hi phial hi. Media ten numei te simmawh women abuser hi a cih sam hang un, a mah bel tua hi lo in, numei cabinet member ah mi 5 bang koih a, Press Secretary ding in Nu Sarah Sander bang koih lai a, bek thamlo in Campaign manager nu bang zong numei hi lai hi.\nSatan in ‘the Spirit of hatred’, ki muhdahna khah khia ahih manin tuni ciang dong in Trump leh a supporters te in muhdahna nak thuak mah mah hi. Evangelical Christian ten Trump a supportna uh a hang pen Bible tawh kituak a vaihawm ding nak gen mah mah ahih man zong ahi hi. Abortion (nau phiat), Same Sex Marriage (neih kibang kiten) transgender (numei/pasal ahihna kikheng) te khong dodal ngam in, biakna suahtakna (religious freedom) neih ding cih zong support ahih man in Christian tampi tak in tua mah mah hang in zong support hi.\nAhizong in mainstream media ten tuni dong in Trump sep hoih te gen a nei lo in, a negative vive gen uh ahih manin mi tampi tak ten a sia lam in mu uh hi. Trump nuai ah US ii economy nakpi tak in khang , nasep neilo tawm, nasep tam deuh deuh, stock market khang deuh deuh, US Supreme Court Justice ah Christian conservative mah mah khat nominate zo hi. Positive tampi gen ding om kawmkal ah tua te mainstream media ten gen nuam lo in, Russia te tawh ki pawlsim cih khong, numei tawh a beisa kum 12 laia a a mawhna cih khong gen in nei uh a, official meeting ahilo, kam ki ho na a, hih illegal immigrant DACA dreamer te pawl ‘s***hole’ gam pan a ong pai cih a gente pen nakpi tak in gensiatna leh do na in nei uh hi.\nDonald Trump pen Jesuh bang a mi perfect hi lo mah hi. Mi mawh mah hi. Ronald Regan zong Hollywood movie star actor khat hi a, ahizong in President ong sep ciang in US in nakpi tak in khantoh lawh in Economy ah nakpi tak in lam to hi. A sih nung in a hoih lam thei deuh deuh uh hi. Trump zong tua bang mah hi lel hi. Pasian thu tawh kituak agenda leh ngimna nei ahih man in Christian ten thu I ngetpih ding kisam hi. LST in 1 Timothy 2:2 ah “Eite nuamtakin omthei-in, biakna lungsim nei-in a kilawm takin i nuntak theihna dingin kumpite leh uliante-a’ dingin thu na ngetsak un” na ci hi.\nDonald Trump pen mihau khat hi in Sunday School khawng a a khangkhia bel hilo, President Regan mah bang a zi bang 3 vei a nei, zi tawh kikhen, zong mawh mah in teh, ahih hang, kumpi ding a Pasian in lemsa ahih man in telcing in a om hi, cih pen keima ngaihsutna hi. Thupi kasak mah mah khat, hizah a mihau, zu dawn ngei lo, za tep ngeilo, kunpong, sahdah, khaini muam ngeilo, atate zong kuamah khamthieh guih theih ahih om vet lo uh hi. Tua mah mah zong thupi sa ingh. Media ten bang bang a gen uh zong in kum 7 bang ong sem to lai ding ahih man in thungetna ah phok ni.\nDonald Trump bang a Pasian nasemte lawmbawl ki thuah pih a spiritual adviser a nei pen abeisa president te lak ah tam hetlo hi. Israel te zong a kumpi te uh kamsang leh siampi te tawh a kithuah te lawhcing uh a a gam uh zong kip hi. Tua mah bang in Trump in zong thugnetna mah thupi sak ahih man in Pasian in tawnpih to to ding hi. Min bang bang a ci zong un amah pen president hi phot hi. Muana Khuptong\nPrevious: Kuala Lumpur khuasung Monorail “four-car train” te tawmvei ki khawlsakphot\nNext: Innthak akituahkhit kum 2 khitciangin Ceiling tungah misiluang kimu


url: =Tate tungah Nu/Pa hoih hi ding :: ZOMI DAILY\nposted on 7 May 2016 at 9:10 pm Lomkholna: Article, Family, SiamKhaute\nKa taten Jesuh a it manin ka lawmnu tawh Pasian tungah lungdam kako uh hi. Ka tanu in Pastor pasal in nei-in, ka tapa leh a zi-in Pasian na sepna in Inn veng teng samkhawmin Bible study neihpih den hi.\nNau pangte bangci enkol ding cih nupi leh papite in hong dong zel a, hih khenpi sung ah koici hih ding cih LST tawh gencian ni.\nGIDEON dotna: Tulai nupi leh papite in tate vanhoih nono leisakna dingin nasep hahkat thei mahmah hi. Tuate kum 12-17 kal hong tun uh ciangin a tam zaw sex leh guihtheih ah hong bual uh hi.\nKo nupa in ta thum ka nei vua kum 3-8 kal phata uh hi. A neu vua pat aliat dongun Mi hoih hong suak toh theih det nading un bang ci’n pantah ding ka hi uh hiam?\nNa tate tawh hun zangkhawm zel un la, holimpihin na itna theisak zelin, LST tangthu hilh zel in.\nKa nau pangte uh hong khantoh ciangin ka lawmnu tawh pawmin hong it ung, hong ngai ung ci’n ka itna uh ka thei sak uh hi. Nisim mahin Lst tangthu a lunglut dan lampang un ka gen uh hi. Khat veivei an nek kawm leh lam siauh kawmin ka gen uh hi. LST tangthu ka gen khit ciangin tuni a ka sangnaupang laivuanna a gutate tangthu ka gen a haksatna athuak uh ka hilh hi.\nKa lawmnu’n numei\nKangno ka hihlai a zuau ka gen\nCiang haksatna tuak ing cihte\nHilh hi. Hih bang tangthute\nKa gen uh ciangin ka tate’n aw\nKa nu leh pa-in hong it hi. Hak\nSatna hong tuak sak nuam lo hi\nCi-in ngaihsun uh hi.\nNaupangte in a theih nadingin huhin\nPasian hoih hi. Kei mi mawh hongit hi. Jesuh in Topa hi. Ka mawhna tangin hongsi-in tun ken gumpa leh honpa in sang tang. Haksatna, nopna ka tuak zongin hong ompih tawntung ding hi. Tu’n ama adingin ka nungta tawntung ding hi.\nTua ahih manin Gideon Aw natate tawh hunzang khomin na sep pih in, mawtaw khawng sawppih in la, tua kawmin LST tangthu gen pih in. Pasian phawk lo a gamta haksatna tuakte leh a nuntakna abeite tangthu gen in, Pasian nasem a ah nuntakna nuam a sa mite nuntak ziate zong gen in.\nNa genzia pen a lunglut dan dingun gen in. A dah huai tangthu leh a nuihzak huai tangthu zong gen zel in, tua hileh na tate’n adang hong genin hong ci kik pah ding hi.\nNikhat tangval khatin Bruce aw na Inn kong hawh simin na tate na hopihdante hoihsa mahmah ing. Kei nau pang ka hih lai-in kapa-in na holim pihdanin hong hopih ngeilo in hong hopih sunsun ciangin meigit vala aw, hai vakoihin hong cih ka thei bek hi.\nPasian in ci hi. Na Tate tungah ka thukham hilh in. Na Inn ah na tawlngak ciangin ahi zongin, na lup ciang ahi zongin, na thawh ciangin ahi zong, lam napai ciang ahi zongin thu hilhin panpih in.\nKa dawnna ah Pa nahih hun ciangin Deut.6:6-7 in agen danin hih in. Inn ah natut, lamsiau, lum, thawh hun ah natate hoihtakin hopih in.\nTulai leitung mun khempeuh ah Nu le Pa in Tate tawh hun tawm zangkhom lua hi. Nu leh Pa a tamzawte pen sum leh pai zawngin buai lua mahmah uh hi. Pawl khatte bang muntuam tuaktuak ah na semin a tate uh tawh hun zantkhop ding pen hun nei thei lo uh hi. Nu leh Pa ahihna un khat leh khat a kigen ding un ah:\nIh tate tawh huntam ih zat theihna dingin hanciam zaw ni, sum tam ih muh loh hang phamawh kei.\nNa tate tawh hun nazat khawp loh ciangin na tate’n Nu aw, pa aw kotawh hun tam zang khawm zaw ni hong ci het lo ding hi. Ahi zongin a lungsim vuah om, lungleng kisa-in khattang lua kisa ding uh hi. Hong gol uh ciangin zu, za, khamtheih a tuamtuam leh numei tawh hong paktat ding uh hi.\nSwaziland ah sangsia ka sep lai-in ni khat sangsia khatin ih khasum uh tawmlua ahih manin nitakin lai hilh kik lecin sum na muhbeh ding hi. Na zikiang ah nang zong na semin ci’n sawlin. ka Inn en in nitak ka lai hilhna tawh ka lei hi hong ci hi.\nKa zi kiangah nang nasemin ken nitak lai hilh lai leng ih tate bangci ding a hiam? Ih Inn uh sia khin taleh ih tate tawh hun tampi mah ih zatkhawp ding thupi zaw ka ci hi.\nNa tate pom/kawi in kimawlpih unla, laisiangtho tangthu a zapnop nonote hilh un. Holimpihin nuam a sakna uh leh a haksakna uh ngaihsut pihin, thu nget pih un. (late.78)\nNupa a ki-itte bangin na nupa un ki-it tuah un. (Eph.5:25-33 ; 1 pet.3:1-7). Tua hileh na tate a lungmuang ding uh hi.\nPrevious: ZAM Thupuak :: 08 May 2016\nNext: Tuhun leitung mipilte leh Pasian


url: =David Kham in Dr Do Kham ka phawkna atom in\nDr Chin Do Kham pen si le sa ka kinaipih zong hi peuhmah lo, ka khuapih cih thadah ka khua veng zong hi kei. Amah Hat Lang beh hi in kei Ngai Te beh ka hi a, beh le phung kizopna ,ki mematna dan om het lo hi. Zomi leh Zeisu sung ah anau pianpih laizom bang a hong it hong vei khat a hih man in hong nusiat ciang in ka khitui malte in thu gen hi. Dr Chin Do Kham hang in dahna kahna lainatna khitui tampi luang in, Zogam aksipi; Mikang mivomte le leitungbup in hong pahtakpih khat in hong nusiat ciang in amah ka ngaihna leh Zomi buppi i supna khat ahih na hang in kadip ngek na in kuama hehnep lohpi in keima tumtak in ka dah mahmah hi. HOng nusiat ni zingsang in sihkohna bekbek phone hong pai ni loh a, tua ni zingsang in N Okala , le N Dagon lam ka pai laitak ahih man in sanggam pa Sia Peter Mangpu ( Dr Kham te unau nautumpen ) kiang ah ka delh pah thei kei hi.\nKa pawlpi upa pa Olive Pa Mung " Suan Lian Mung" in ka dah ka kah ding mah hong theihpih ahih man in phone hong set a, na inn ah hong hawh phei ning hong cih ciang in kei ka inn ah om man kei ning Dr Kham' naute omna Alone ah pai ding hing, kei man hong zawn zaw ning ci in ka upa pa zawn in ka pai khawm uh hi. Sia Peter Mangpu te kiang ka tun uh ciang in alawmnu Siama Siannu zato ah na ki at sawnsawn ahih man in lungnopmawhna hong khang semsem hi. Sia Vum Nang le Sia Peter Mangpu te unau leh lengla pawlkhat tawh tawmvei tukhawm in, cihna mel ding thei lo in thungetsak in ka ciah kik uh hi.\nKA PHAWK PHAT DIAK NA ATOM IN\n1997 kum in Dr Chin Do Kham, Sia Khai Suan , Dr Thuam Khan Thang, leh Dr Chin Khua Kham te Zogam khuapi Hakha ah hong zin in gamvan in hong pai uh hi. Hakha AG biakinn pi ah Dr Chin Do Kham in hun zang ding cih za ka hih man un ka sunglam lawp mahmah na khat hong om hi. Nipi ni zingsang siapi te nohset ding in Hakha AG biakinn ah ka pai to a sia Khai Suan leh Sia Dr Thuam in mei lum na awi uh a, kei zong amau kiang ka tu phei hi. Sia inn phaitam lam pan Dr Chin Khua Kham hong lut phei in dam maw sia Kham ci in a khut ka len a, Dr Chin Khua Kham in, kei Dr Do Kham hi keng ei ci in amah leh amah hong ki meihset hi. A den deuh ciang in Dr Chin Do Kham hong lut leuleu a, a khut ka let leh nang kua na hia hong cih ma in Sia Khai Suan in sanggampa pen khanlawhna la i gam sung a lok mahmah THUMAN PUANPI phuakpa hi ci in mel kitheihna hong bawl phet lian leh Dr Kham in alungtang khempeuh kei hongpia tawh kibang liang in it mahmah na nuih mai hong pia in ama geiteek teek ah hong tusak in tawm vei ka ho lim uh a, nipi kikhop hunta a hih man in Hakha AG biakinnpi sung ah ka lut uh hi. A thugente zaknop kisa in khitui naptui luang in mipi te ki-ap ziahziah uhhi.\nHakha AG biakinn pi pan kikhop ka man uh ciang in Ciimnuai (CCF) biakinn ah hun zang ding ahih man in CCF biak inn ah ka tai suk henhan leuleu uh hi. CCF a hun zat khitteh Mikang hun bawlna ah hunzang a paipah lianding ahih man in pawlpi mite niangtui awm nangawn tu lo liang ( din kawm ) in ka hawp uh hi. Tua hun laitak in CCF te in keyboard ngah na ding thu a ngetnget laitak uh a hihi. CCF biakinn tual ah mipi 200 kiim ding kawm sa in niang tui ki hawp , ki ho kician mel zong om thei lo, mipi hi sesu Sia te hopih nuam tuamtuam mah bang mah tam in ki hi hehu kawmkal ah la tomno " thupha hong pia hen thupha hong pia hen , Topa inthupha hong pia hen" cih la ka sak pih ngeingai a, siapi te lam ah ka khut uh ka vaan ngeingai uh hi. Vial nih khawng ka lumlet uh teh Thupha hong pia hen cih lamal pen" KO KEYBORD DEIH UNG , KO KEYBORD DEIH UNG , TOPA IN THUPHA HONG PIA HEN " cih in ka sa ziahziah uh a, pawl khat bang khitui luang liang in nui uh hi. Ko keybord deih ung cih la sak ka man uh ciang in Sia Khai Suan in TUN KAP TAKTAK TA EI, ci hi. Mikang pau tawh mun khat ah hun zatna ding omlai siapi te manlah lua ahhih man in Dr Chin Do Kham in Keybord bel hong pua het kei ve ung in ahih zong Yangon ka tunteh hong khak ning cih tawh ki khen bawl in Methodist te biak inn ah mikang pau tawh hun zang ding in ki paito ngeingai leuleu hi. Yangon a tun sukkik phet in Keybord hoih mahmah khat hong khak to pah a CCF Ciimnuai te in amasa pen Keybord hoih aneihna uh hong suak hi.\nHih nitomno sung in Dr Kham in keimah David Kham pen it cipi in hong it in a ang a tawi theih bang hi leng nautawi in hong tawi nuam , hong namnam nuam liang zah dong in (akineih hi hetlo ) sunglam itna tawh hong it in hong hopihpih hi. Ciim nuai innkuan te in zong aam bawl in kikholh pih nuam uh ahih man in zing khat Zomi ulian eimi Mazada teng khempeuh leh Zomi te bus ( hmanlong ) teng khempeuh kaikhawm in mawtaw vekpi 30 sang tamzaw tuang in CCF pawlpi bup in Siapite vakpih in Hakha khuapi pan agal khat Keplo Mual dong vak pih in VIP te sang nasia zaw tham in ki pahtawi in Capt. Keplo mual zang ah zolamvui sai in Dr Chin Do Kham pen lailen tawn kiaukiau bang in hong lam kiaukiau pen kuama ciat cimul hik tho sak mahmah hi. Dr Chin Do Kham i Zo Papi lam kiaukiau pen Hakha a om Ciimnuai innkuan pawlpi te mitkha ah mang thei lo ngei loding hi.\nCapt. Keplo Mual pan in Hakha khua pi lam ka ciah kik uh a Bus (Hmanlong ) VIP tutna ah Dr Chin Do Kham in kei mah tektek hong tutpih in kuama dang tawh ki ho lo liang in keimah bek hong lunglut in hong holim pih hi. Na khua koi teng hi a, na nute na pate koi ah om?Bang vision nei na hiam ? Kumpi nasep nuam na sa hiam ? Zi nei zo maw nei nai lo? cih khawng hong dong dong a kei zong tangval pi ka hih tawh genloh phamawh a hih man in hong dot peuhpeuh ka dawng hi. Ka ho limna sung uh ah bang vision nei na hiam cih pen ka dawn ding nuam ka sak pen hi a, ka vision teng ka gengen leh lungdamlua ahihman in tua ahih leh kumpi nasep khawl in Pasian nasep sawm takpi na hiam ci in hong dong hi. Pasian nasep ahamsat zia te zong hong genpih in ka lungsim hong ze-et hi. Ka kipiakna leh ka veina te hong theihpih ciang in laisiangtho sang kah a Pasiannasep ding hong deihsak ahih man in sangkah na ding akisam sumlepai khempeuh keima mawhpuak hi hen. Nang zong nakpitak in na ki-ap toto in. Maikum sang hon ciang kah lian theih ding inhong vaihawm ning hong ci hi. Dr Chin Do Kham kiang pan hih thu manpha ka zak khit ciang in kei zong 1998 kum April kha in ka kumpi nasepna Hakha khuapi nusia in Yangon lam pai ta ding ka hih man in ka pianna Buan khua a om ka Pa Thual Zam leh ka nu Do Khua Nuam te tung ah ka vai teng kuppih in nule pa phalna ka ngah khit ciang in Yangon manawh in sang a kah ding in ka ki thawi ta hi.\nYangon khuapi ah ka sangkah sung kum nga vilvel sum lepai sapna om lo zah dong in hong huh hong panpih Dr Chin Do Kham pen kei a ding in akimu thei ka leitung pasian a hi a, ka pianna nule pa lo buang ding in hi zah a hong angvanna te ka ngaihsut ciang in Pasian a itna leh Zomite hong veina , ama neek awl taak awl a mibansam mi lenliang , mi genthei teng ahuhna , te phawk kawm in Dr Chin Do Kham' nusiat azi atate , asanggam laizomte leh atu atate khempeuh leh Zomi adah akapte i khuitui malte khem peuh i gawm khopna in hih lai malte hong gelh khia ing. TOPA IN ADAH A KAPTENG KHEMPEUH AMA KHA SIANGTHO TAWH HONG OM KHAWM SAK HEN LA HEHNEPNA SANGPEN HONG PIA CIAT TA HEN.\nDr Chin Do Kham a itte khempeuh sung tawh adah khawm ;\nPastor , Olive Christian Church , Yangon


url: =Jeremiah 46 | Siantongluan.net\nJeremiah 46 |\nGamdangte thu tawh kisai-in Topa in kei kiangah thu hong gen hi.\nJosiah tapa Jehoiakim, Judah gamah kumpi a suahzawh kum li a phak hunin Babylon kumpipa Nebukhadnezzar in Eufratis gun gei Karkhemish khua-ah Egypt kumpipa Faro Neko simin a zo hi. Egypt kumpipa galkapte tawh kisai-in hih bangin a hong gen hi:\n"Na lumte uh la un la galsim dingin kuankhia un!\nSakol vante vawh un la, tuang ta un, sakol galkapte aw. Na sik lukhute uh khu un la, na teipite uh tat hiamin, na sik puante uh silh un.\n"A bangci mawk ahi hiam? Amaute lungmangin a nungkik ta uh hi. A galkapte uh kilehhawl a, lau-in taikekmang mawk uh hi. Kinungleh hei kiklo uh hi; mun khempeuhah launa vive!\nA manlang pente zong paikhia thei tuanlo uh a, galkapte zong suaktalo uh hi. Leilu lam Eufratis gun gei-ah hoi-in a tuk uh hi.\nNail gunpi bangin a hong khang, guntui khang a bang kua ahi hiam?\nNail gunpi bangin Egypt gam hong khang a, guntui khang hong bang hi. Amah in, kei ka khang ding a, leitung khempeuh ka tuam ding hi. Khuapite leh a sunga teng mite ka susia ding hi, a ci hi.\nSakolte aw, mai nawt un; sakol leengte aw, hat un! Lum a tawi Ethiopia mite leh Put mite aw, thal tawi a siam Lud mite aw, na galkapte uh kuansak un.\n"Bang hang hiam cih leh tuni pen Vanglian Topa Pasian ni hi a, phu a lakkik ni, a galte a thuk ni ahi hi. Namsau in amaute that ding a, a kham mateng a si uh a dawn ding hi. Bang hang hiam cih leh Vanglian Topa Pasian in Eufratis gun gei leilu lamah amaute biakna-in a nei hi.\nEgypt nungakte aw, Gilead gamah pai un la, damna zatui va la un. Zatui tampi na zat khit uh hangin damna na ngah tuan kei uh hi.\nGamdangte in na zumhuaina uh hong za khin uh a, leitung bupah na kahna aw uh kiza hi. Na galkapte uh khatlekhat kiphukha-in, a nihun a pukkhawm uh hi," a hong ci hi.\nEgypt gam a sim dingin Babylon kumpipa Nebukhadnezzar hong paina tawh kisai-in Topa in hih bangin kei kiangah a hong gen hi:\n"Egypt gam leh Migdol khua-ah va gen in. Memfis khua leh Tahpanhes khua-ah va taangko in: Kigingsa leh kithawisa-in om un; bang hang hiam cih leh namsau tawh note hong kithat khin ding hi, va ci in.\nBang hangin na bawngtal pasian uh Apis guallelin taimang ahi hiam? Topa in amah a vattuk hang ahi hi.\nNa mite uh tampi tak hoi-in tuk uh a, amaute in khatlekhat kiangah, Kithawi dih un; i mipihte kiang, i suahna gamah va ciahkik ni; tua hi leh hih namsau tawh sihna pan i suakta ding hi, a kici uh hi.\n"Egypt kumpipa Faro, min thak khat pia un la, Kam si bekin hun mawk beisakpa, ci ta un.\nVanglian Topa keimah Kumpipa ka hi hi. Taber mual, mual khempeuh sangin sangzaw-in, Karmel mual, tuipi tungah sangpi-in a dawktoh bangin, no hong simpa thahatna a lian mahmah ding hi.\nEgypt gamah a tengte aw, note salin a hong kipaipih cianga ding na puanlomte uh zialkhol un. Bang hang hiam cih leh Memfis khua gamlak suak ding a, kisia gawpin, kuamah tenglo ding hi.\nEgypt gam, bawngla hoih mahmah tawh a kibang hi. Leilu lam panin a hong leeng cippi in amah a pet hi.\nA galkap cialte nangawn amaute lakah bawngno hatlote a bang lel uh hi. Pangloin, do tentanlo uh a, nungkikin a taikek uh hi. Bang hang hiam cih leh amau kisiat ding ni, amau gimthuak ding ni, hong tungzo hi.\nA galte uh hong kuan uh ahih manin Egypt mite gul tai bangin zutkhat a kisuah uh hi. A galte uh sing phuk bangin hei tawh hong kuan uh hi.\nGam pha lua-in a kiphut zawhloh hangin a galte un a singte uh a phukmaisak teitei ding uh hi, Topa in a ci hi. Bang hang hiam cih leh amaute kauphe sangin tamzaw uh a, simzawhloh zahin a tam uh hi.\nEgypt nungakte a maizum ding uh hi. Leilu lam panin a hong pai mite khutsungah amaute a kipia ding uh hi," a hong ci hi.\nVanglian Topa, Israel mite Pasian in, "En un: Keimah in Thebes khua-a Amon pasian leh Faro kumpipa-a kipan a pasian-te uh leh a kumpite uh, Egypt kumpipa leh amah a muang mi khempeuh tungah gimna ka tungsak ding hi.\nAmaute a that nuam Babylon kumpipa Nebukhadnezzar leh a uliante khutsungah amaute ka pia ding hi. Ahi zongin Topa in kong cihin-ah, nidang lai bangin Egypt gamah mi a tengkik ding hi.\nAhih hangin lau kei un, ka nasempa Jakob suante aw. Patau kei un, Israel mite aw. Bang hang hiam cih leh gamlapi panin note kong honkhia ding a, na suanlekhakte uh saltanna gam panin kong honkhia ding hi. Jakob suante hong ciahkik ding uh a, nuamtakin a om ding uh hi. Kuamah in amaute a lausak nawn kei ding hi.\nTopa in kong cihin-ah, ka nasem Jakob suante aw, lau kei un. Bang hang hiam cih leh note kong ompih hi. Note ka hong thehthangna gamte khempeuh ka susia khin ding a, ahih hangin note kong susia khin kei ding hi. A kilawm zahin kong thuhilh ding a, gim pialoin kong mawk koih kei ding hi," a hong ci hi.\nTedim Lai Siangtho / Laibu: Jeremiah 46